text:
Imvula idale umonakalo eLimpopoComment on this story
INTATHELI YESOLEZWE
ISHIYE kukhalwa imvula enamandla ebihambisana nezikhukhula ezinzima esifundazweni iLimpopo kusuka ngempelasonto okuholele ekufeni kwabantu abayishumi.
Abantu abashonile bane endaweni ebizwa ngokuthi yiMopani nabayisithupha eVhembe. Kwabashone eVhembe kukhona namalungu omndeni owodwa amane adabuka eMusina aguguleke nemoto abehamba ngayo.
Abantu abangu-95 batakulwe esiqiwini i-Kruger National Park. Eminye imibiko eqhamuka kwelaseMozambique ithe uhulumeni wakuleliya lizwe umemezele ukuthi kumele kuxwaywe imifula ngoba izinga lamamzi bese likhuphuke kakhulu kunalokhu okwejwayelekile obekungadala ukuthi kube nezikhukhula.
Isimo kuthiwa sibucayi kakhulu eLimpopo Valley eningizimu nesifundazwe eGaza njengoba isilinganiso sezikhukhula sesikhomba ukuthi kungase kubuye lezo ezabhubhisa imizi yabantu enhlakeleleni yango-2000.
Yize kunjena izelamani zaseMusina uCathrine noRuth Sematla zikholwa ukuthi zinenhlanhla njengoba zisadla anhlamvana.
Bebeyingxenye yabasebenzi basepulazini abangu-50 abahlale izinsuku ezimbili benombele emishinini yokulima yepulazi bebalekela izikhukhula namanzi abedla izindwani ngaphansi kwabo.
Abantu bagibele phezu kwezindlu bebalekela ukuminza abanye bakhuphukela ezintabeni njengoba izindlu zabo bese zidilikile, izihlahla ziwe phansi kanti imifula ibigola izintethe amanzi esecekela phansi imigwaqo.
Ngesikhathi umfula waseMusina lapho kusebenza khona uCatherine noRuth ugcwala ukapakela ngaphandle kube wubutatata kubantu abasebenza epulazini, iningi labo okungelesi-fazane, kuyogitshelwa emshinini wokuhlanza amazambane kubelethwe izingane emhlane.
Abasebenzi baze batakulwa ngamaphoyisa endiza enophephela emhlane ngoMsombuluko ntambama.
Balinganiselwa ku-300 abantu abafike ikhanda emahholo akuleya ndawo abasale dengwane ngenxa yesikhukhula. Okhulumela abezimo eziphuthumayo nezinhlekelele, uMnuz Dieketseng Diale, uthe amathimba abo asephumile ukuzama ukutakula kanti sekunikelwe ngamaphasela okudla angu-240 namatende angu-20 kuhlanganisa nezingubo zokulala ezingu-275 eVhembe.
Kutakulwe abantu abangu-181 ngoMsombuluko kwathi abangu-76 batakulwa izolo ezintatha. Kulaba kukhona nabebehelelwa okudingeke ukuba kusetshenzwe kanzima ukuthi bathole usizo lokubelethiswa yize isimo besimanzonzo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


c: text/html

text:
Ulusizi owaphucwa ingane eBotswana
2013-01-24 12:03
Gabisile Ngcobo, The Witness
Durban - Akalilahlile ithemba owesifazane waKwaZulu-Natal owa-adophtha ingane ezalwa eBotswana kodwa waphoqeleka ukuthi ayishiye emuva, ngemuva kwezinsolo ezithi uzama ukuyishushumbisa.
Lona wesifazane ongeke lidalulwe igama lakhe kuze ezovikeleka kuvikeleke nengane, wabe efundisa eBotswana.
Ngesikhathi kuphela inkontileka yokusebenza kwakhe, wazama ukubuyela ekhaya eNingizimu Afrika kodwa kwaphoqeka ukuthi ashiye ngemuva umntanakhe.
Etshela abezindaba uthi wathola incwadi yenkantolo emvimba ekutheni abuyele ekhaya nengane, uthi waphekwa ngemibuzo ngabakwaDirectorate of Intelligence and Security (DIS).
“Bathatha incwadi yami yokuhambela amazwe, bangithethisa bengithwesa amacala engingawazi. Bangitshela ukuthi angifanelwe wukuba ngumama," kubalisa lona wesifazane.
Ummeli obhekele amalungelo ezingane uSolwazi Ann Skelton, uthi akulula ukuthi angaphawula kakhulu ngemithetho yaseBotswana.
Umkhulumelei woMnyango wezeNhlalakahle kuleli uLumka Oliphant uthe abanalo ulwazi ngalolu daba, kunjalo angeke bakwazi ukugxambukela ezindabeni zakwamanye amazwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- The Witness

robotstxt: allowed

filter: keep


text:
Imizamo yokwehlisa ukukhulelwa kwentsha e-KZN
2011-05-04 10:52
Durban - UMnyango wezeMfundo KwaZulu-Natal uthi wethemba ukuthi uzothela izithelo ezinhle umkhankaso wokunciphisa izinga lokukhulelwa kwentsha kulesiya sifundazwe, kubika isiteshi somsakazo i-East Coast Radio.
Lo mkhankaso onesiqubulo esithi 'My Life, My Future' wethulwe ngokusemthethweni eMlazi ngoLwesibili.
Lo mkhankaso uzobona izikhulu zezempilo, ezokuphepha nokuthuthukiswa komphakathi zisebenzisana nabazali nothisha ekulweni nalesi sihlava.
Ngonyaka odlule, kwakhulelwa abafundi abangaphezu kuka-17 000 e-KZN.
Indawo yasoBanjeni eNyakatho ne-KZN yaba nabafundi abangu-2 000 abakhulelwa kwathi esinye isikole eZululand saba nabafundi abangu-60 abakhulelwa.
UNgqongqoshe walo Mnyango e-KZN uSenzo Mchunu uthi bazobe bebheke kakhulu izikole ezingu-240 ezidume ngalo mkhuba.
- News24


text:
Ukhale ngaphansi ecaleni u-Okah
2013-01-21 14:03
Johannesburg - Lowo ongumshokobezi nodabuka eNigeria uHenry Okah utholakale enecala lokuba ngungqondongqondo esigamekweni lapho izimoto ezimbili ezazihlohlwe ngamabhomu zaqhuma e-Abuja, kusho iNkantolo eNkulu yaseGoli ngoMsombuluko.
Ethula isinqumo kuleli cala, iJaji Neels Claassen uthe uMbuso ukwazile ukuletha ubufakazi obutshengisa ukuthi impela u-Okah unecala.
UClaassen uthe ukuhluleka kuka-Okah ukwethula ubufakazi kusho ukuthi ubufakazi abuphikiswa muntu.
Kulesi sigameko kwashona abantu abangu-12 kwathi abangu-36 balimala, ngo-Okthoba 2010 lapho iNigeria yayigubha khona usuku eyathola ngalo uzimelegeqe.
Kuthiwa uhola iMovement for the Emancipation of the Niger Delta, neyaphumela obala ngalokhu kuhlasela.
Utholwe enecala lokuzihlanganisa nezigameko zobushokobezi, ukwakha itulo lobushokobezi, ukudiliva nokucupha amabhomu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Basazohlala esotokisini ababoshwe eSasolburg
2013-01-23 16:43
Sasolburg - Abantu abangu-39, bavele ngaphambi kweNkantolo yeMantshi yaseSasolburg, mayelana namacala ahlanganisa ukudala udlame emphakathini kanjalo nokucekela phansi impahla.
Abantu abangu-29 kwababoshiwe, bangabaseDeneysville, ngaseSasolburg.
Laba kulindeleke bafake isicelo sebheyili mhlaka-30 Januwari, kanti imantshi uC Neyt, udedele abayishumi ngesexwayiso.
Abasolwa baboshwa ngoMsombuluko ngesikhathi kuqubuka umbikisho wabahlali, mayelana nezinhlelo zokuhlanganisa uMasipala waseMetsimaholo nowaseNgwathe .
ISasolburg, Deneysville kanye ne- Orangeville, kungena ngaphansi kweMetsimaholo.
Umshushisi uHennie Olivier uthe kuhlehliswe ukufakwa kwesicelo sebheyili njengoba abasolwa bengenaye ummeli.
Abantu abaningi ebebeqhinqe ngaphandle kwenkantolo, bajabhiswe yizindaba zokuthi imindeni yabo isazoqhubeka nokutoka.
Amalungu omphakathi athi kukhona abantu ababoshelwe amahala.
"Umfowethu uboshwe esendleleni eya esikoleni, uhlangane namaphoyisa amthatha,” kusho omunye wabahlali.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UPistorius wenzele uReeva inkonzo yesikhumbuzo
2013-02-27 07:47
Pretoria - Bahlukane sekuhlwile abakwaPistorius njengoba umsubathi u-Oscar, ebenze inkonzo yesikhumbuzo yalowo obeyintombi yakhe uReeva Steenkamp, ePitoli.
UCarl, udadewabo u-Aimee nomalume wabo bahambe ngabo-22:30, ngaleso sikhathi zonke izintatheli ebezikhempe ngaphandle komuzi bese zihambile.
Onogada abebetshalwe bezungeze umuzi bakwazile ukuqinisekisa ukuthi izintatheli azisondeli.
Ngokombiko wenkampani ebhekelele isithunzi sikaPistorius, umsubathi lo ubebambe inkonzo yesikhumbuzo kaSteenkamp.
“U-Oscar ucele ngokukhethekile ukuba kube nenkonzo yesikhumbuzo njengoba esemanzini amnyama nje ezilele ukudlula emhlabeni kwentombi yakhe uReeva," kusho iVuma Reputation Management esitatimendeni.
Inkampani ibe isicela abezindaba ukuba bahloniphe ilungelo likaPistorius lokwenza izinto esithe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Anginalo noluncane uvalo - Baxter
2012-11-20 08:00
Johannesburg - Umqeqeshi weKaizer Chiefs uStuart Baxter uyagcizelela ekutheni akanayo ingebhe emaqenjini angezansi kwabo njengoba amaKhosi ezimisele ngokuqhubeka ngegiya lawo, kubika iKickOff.com.
Uthi lokho kuzobaqinisekisa indawo yabo esicongweni yize kuzoqala imidlalo yaphakathi nesonto kusihlwa.
IChiefs solokhu yazihola kusukela ngomdlalo wokuvula ngesikhathi ithela aMaZulu ngehlazo lamagoli ayisithupha.
AmaKhosi ahamba phambili ngamaphuzu amane ngaphambi kwezimbangi zakudala i-Orlando Pirates, njengoba bezohlangana ngoDisemba 8 emdlalweni obhekwe ngabomvu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ubuyele kwaMatric owadutshulwa ezobhalaComment on this story
BAWINILE NGCOBO
IBHUNGU laseNanda elalimala kanzima lidutshulwa liphuma kotadisha sekubalwa izinsuku liqale ukubhala uMatric ngonyaka odlule livuke lazithatha labuyela esikoleni nonyaka.
USiyethemba “Nhle” Makhoba (18) waseNanda wadutshulwa ezoqala izivivinyo zikaMatric ngabantu abangaziwa waphuthunyiswa esibhedlela esephefumula ngemishini kungathembisi ukuthi uzosinda. Kulo nyaka leli bhungu liphakathi kwabafundi abenza uMatric.
UMakhoba ofunda Ohlange High uthe ubonga uNkulunkulu ngokuthi usadla anhlamvana namuhla ngoba wayelimele kakhulu.
“Inhlamvu yayingene esiqhomeni yayobhajwa esifubeni la yakhishwa khona ngasenhliziyweni,” kuchaza uMakhoba.
Walimala ehamba nabangani bakhe bephuma lapho babefunda khona belungiselela izivivinyo, baphucwa amaselula, yena wadutshulwa.
“Ukudutshulwa noma ukwenzakaliswa ngenxa yobugebengu kwakuyinto engangiyibukela kude kunami, ngangihlale ngizwa kodwa ngingazitsheli ukuthi kuyoke kwenzeke kimi. Ngoba siphila elokishini, izinto ezinje ziyenzeka,” kusho uMakhoba.
Uthe wayengakaze azibone engena esibhedlela kodwa lesi sigameko simfake phakathi impilo yakhe isisengcupheni kakhulu, esebhekene nokufa ngqo.
Uthe lesi sigameko simusalelise emuva ngoba kulo nyaka ngabe useqalile eNyuvesi wenza izifundo zeSocial Worker kodwa usephinda uMatric.
“Benginethemba lokuthi ngizokwazi ukubhala ngoMashi ngoba ngase ngivele ngizilungiselele izivivinyo kodwa kuzobonakala,” kusho uMakhoba.
Uthe lesi sehlo ngeke asivumele simvimbe ekufezeni izifiso zakhe.
“Ngizoqhubeka nezifundo zami ngoba ngiyazi ukuthi angikho ndawo ngaphandle kwemfundo,” kusho uMakhoba.
Uthe yize abangani bakhe sebengaphambili kwakhe ngokwezifundo, akanankinga ngoba naye usaqhubeka nezifundo zakhe.
UMakhoba uthe uzizwa ephile kahle yize uma kumakhaza noma kushisa kakhulu kubuye kube buhlungu lapho athungwa khona ngesikhathi kukhishwa inhlamvu.
Uthe kuze kube yimanje akukaze kuboshwe muntu ngokulimala kwakhe nokubanjwa inkunzi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Angeke sizwe ngoLekota - Imibono
2013-02-04 16:21
Cape Town - Umholi weCongress of the People uMosiuoa Lekota, ukhulume wathi abantu abansundu bayithukuthelele kakhulu i-African National Congress, wathi kumele bavotele ukuyikhipha esikhundleni.
Usho kanjena ekhuluma enkomfeni ebihlelwe yiFW de Klerk Foundation, ngaphansi kwesihloko esithi “Uniting behind the Constitution”.
Enkulumweni yakhe uthe kudingeka amaphesenti alinganiselwa kwangu-12 kuze kuzochithwa i-ANC, ekubeni yiqembu elibusayo.
Abafundi beZindaba New24, baphawula ngokusho kukaLekota.
UNokwanda Mncwabe uthe: ULekota ungusomathuba, uyabona manje ukuthi iCope yakhe umbhedo wodwa, useyanhlanhlatha ngoba akasazi ukuthi athini.
Ungusomathuba ofuna ukuphatha ongafuni ukuphathwa.
USabelo Matshitsh'amlingene Mabuya ENqutu uthe: Cha mina angithukuthele futhi bengingakaboni lutho olwenziwa yi-ANC ekuthenini sekungathiwa abantu bayithukuthelele.
Singathanda iqhubeke nokuhola lelizwe.
UMuzi Nkambule uthe: ULekota uselahlekelwe ulayini, akasazi ukuthi kumele enzeni.
Into ezokwenzeka uzodayisa iCope, ayinike iDemocratic Alliance, kwaze kwanzima ukuba umlandeli weCope.
USamkelo Myeza uthe: Kodwa wena mfokaLekota ungasisiza ngani njengoba nawe uzilambele nje?
ULindokuhle Khena uthe: ULekota angiboni kuyiqiniso lento ayikhulumayo, ungumlahlekisi wabantu, i-ANC yiqembu elikhulu angeke alenze lutho.
USibusiso Mthethwa uthe: Akasiyeke lowo abhekane nezindaba zeqembu lakhe akhohlwe yi-ANC.
Ukuthi siyayivotela noma asiyivoteli okwethu lokho, angeke sizwe ngaye thina, akabheke izindaba zeqembu lakhe ngoba ziyamehlula.
ULindani Enock Mweli uthe: Ikopi elingenalutho lifana nomfazi owaliwayo esithenjini, ngenxa yokuthanda kwakhe ukugeceza.
Akubonakali noma kuza ngapha noma kuyalena, umholi ubekwa uMvelinqangi kusukela ezalwa, awenzi ngokuthanda kwenhliziyo yakho.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
GAMEPLAN
Bagqugquzela abesifazane koweDusi
Abesifazane abathathu abamnyama okuyibona kuphela abebengenele iDusi Canoe Marathon, bahlose ukugqugquzela abanye.Read Story
EPA
Baphoxekile ngemiphumela yocwaningo ngejeli yokuvikela abesifazane kuHIV
Ososayensi bakuleli bathi ngeke badikibale emkhankasweni wokufuna izindlela zokuvikela igciwane lengculazi kwabesifazane.Read Story
INDEPENDENT MEDIA
Kubalulekile ukwazi izinwele zakho
Luthuse abesifazane abaningi lwayindaba egudwini nasezinkundleni zokuxhumana udaba lukaNkk Ntombiyodwa Gwala ogilwe wumuthi wokwelula izinwele.Read Story
- Bagqugquzela abesifazane koweDusi
- Baphoxekile ngemiphumela yocwaningo ng...
- Kubalulekile ukwazi izinwele zakho
- Kubatshazwa imikhuba egilwa ngabakhule...
- Abesifazane bangasizakala ngokushefa
- Iyazimisela kwekwenzayo imbokodo ekwez...
- Uqothulwe wumuthi wezinwele
- Indandatho ixoxa indaba enkulu
- Kugiya imbokodo ezikhundleni emaphoyis...
- Izinkundla zokuxhumana ziyalunqanda uk...


text:
UMvikeli womphakathi kolukaShembeComment on this story
SIMPHIWE NDWANDWE
IYAQONGA ingcindezi yokuba kuthathelwe izinyathelo iNkosi yaseMaqadini eMzinyathi ngokugxambukela ezindabeni zebandla iNazareth Baptist Church kwaShembe eBuhleni, okwaholela ekutheni kube khona izinhlangothi ezimbili ezibanga ukuhola leli bandla ezizinze khona eBuhleni naseThembezinhle.
Encwadini ebhalwe nguMvikeli woMphakathi, u-Adv Thuli Madonsela, eqondiswe kuNgqongqoshe woMnyango wokuBusa ngokuBambisana neziNdaba zabaHoli boMdabu, uNksz Nomusa Dube, ebhalwe ngoMeyi 29 kuthiwa akacacise ukuthi kungani ezithela ngabandayo ekuthatheni izinyathelo kulandela isikhalo sokuthi iNkosi uMqoqi Ngcobo (osesithombeni) wasebenzisa amandla akhe obukhosi ngokungafanele.
UMnuz Lennox Mabaso, woMnyango wezabaHoli boMdabu, uthe bebengakayitholi le ncwadi kodwa bayamhlonipha uMvikeli woMphakathi ngakho bazimisele ngokuthi bagcine lolu daba luphakathi kwabo bobabili kuphela.
Le ncwadi inqumela uNksz Dube ugwayi katiki imtshela ukuthi ngoJuni 21 kufanele noma kanjani abe semahhovisi oMvikeli woMphakathi eThekwini ukuze aphekwe ngemibuzo ngokuthi kungani kuze kube manje engakaze azihluphe ngokuthatha isinyathelo ngesikhalo esafakwa ngabaseThe-mbezinhle kuye ngokuziphatha kukaNgcobo nyakenye.
AbaseThembezinhle bafaka isikhalo kuMvikeli woMphakathi ngoMeyi nyakenye bemsola ngoku-sebenzisa amandla akhe obukhosi budedengu eziqokela umholi wakhe amthandayo ngoba kwaku-ngcwatshelwa endaweni yakhe.
Okhulumela abaseThembezinhle, uMnuz Nkululeko Mthetho, uthe ibandla lijabule kakhulu ukuthi u-Adv Madonsela ulusukumele udaba lwabo. Uthe phambilini uMnyango wabachitha ngelokuthi uNgcobo ukhulume njengelungu lebandla ngakho lolu daba kufanele lusingathwe ngaphakathi ebandleni.
Uthe kube khona ukuxhumana okuningi phakathi kwabo noMnyango kuphikiswana ngelokuthi iNkosi uNgcobo yakhetha inkosi, ijutshwe ngubani ukuthi yenze leso simemezelo.
“Ngesikhathi kungcwatshwa uThingo uNgcobo waze wathi mina njengeNkosi yamaQadi ngithi umholi wenu ‘ngusibanibani’. Lokhu kusho ukuthi wayekhuluma egameni lakhe njengenkosi,” kusho uMthethwa.
Ukhale ngokuthi kuningi ukucasha ngesithupha okulokhu kuqhubeka ngasohlangothini lomnyango.
“Thina siyibandla sithi ungqongqoshe akasebenzise umthetho wamakhosi uma uNgcobo enecala, angalindi inkantolo ukuthi imthathele isinqumo. Sibona ukuthi uNgqongqoshe usibukela phansi siyibandla ngoba uyakubalekela ukusebenzisa umthetho owengame-le amakhosi. Uma uNksz Dube ebona ukuthi uNgcobo akanalo icala kufanele achaze ukuthi ukusho ngani,” kusho uMthethwa.
Imizamo yokuthola okhulumela abaseBuhleni ayiphumelelanga.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kushone umvukuzi eN West
2012-06-22 14:42
Johannesburg - Kushone umvukuzi ngesikhathi kuwa idwala emayini iMoab Khotsong ngase-Orkney eNorth West, kusho inkampani i-AngloGold Ashanti Limited ngoLwesihlanu.
"...Ushaywe yitshe ngesikhathi liwela kuyena ngabo-13:45 ngoLwesine," kusho le nkampani esitatimendeni.
"Ube esephuthunyiswa esibhedlela kepha ngebhadi wagcina ngokushona."
Kube sekumiswa umsebenzi kule mayini ngoLwesine ebusuku.
Kulindeleke ukuthi kuhlolwe indawo yesehlakalo.
- Landela
IzindabaNews24 kuTwitter
- SAPA


text:
Abafundi babhuqwa yindlala e-UFS
2012-03-26 14:09
Bloemfontein - Isibalo esingu-10% sabafundi eNyuvesi yaseFree State baqala usuku lwabo bengakaze bakuthi mbibi ukudla okunomsoco, kusho inyuvesi ngoMsombuluko.
Ngempelasonto inyuvesi ibe nohlelo oluyisipesheli lokuzama ukuqongelela imali yokwelekelela abafundi ekutheni bathole ukudla nsukuzonke, kusho okhulumela inyuvesi uLacea Loader.
"Abafundi abaceli ukuthi bathengelwe inyama, badinga kuphela ukudla okunomsoco okuzobasiza bakwazi ukubhekana nosuku, ukudla nje okuzobenza bakwazi ukufunda," kusho umphathi wenyuvesi uJonathan Jansen, ekhuluma kulo mcimbi iNoStudentHungry-campaign (NSH).
UJansen, unikele ngo-R100 000.
Lolu hlelo lokondla abafundi luqale ngenyanga kaJanuwari ngonyaka owedlule, kumanje lusiza abafundi abangu-100.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Yophe yaze yashona ingane elimale kubo
2013-01-21 10:03
Durban - Igcine ngokushona intombazanyana yaseChatsworth, ewe ekhaya kubo ngesikhathi ijabulela umfaniswano wayo wesikole.
UTashnee Singh, 9, ubelokhu ejabulela umfaniswano wakhe ewukhipha ku-wardrope ewubukisisa eduze kwesibuko, bekuzokuba ngokokuqala ukuthi intombazananyana lena igqoke lo mfaniswano wayo, kubika iphephandaba iSunday Tribune.
Ingane ibe isishelela yawela phezu kwesibuko esiyihlabe amanxeba amaningana esifubeni, ibe isiphuthunyiswa esibhedlela nokho yaphelela emagcekeni.
"Ulahlekelwe yigazi eliningi....Intombazanyana yethu yophe kakhulu,” kukhala ugogo wengane uViolet Pillay.
“Bengingazi ukuthi ngenze njani ukunqamula ukopha. Bengisaba nokuthi ngizomthunuka amanxeba uma ngimthinta."
UPillay ubekhulisa uTashnee nodadewabo oneminyaka engu-14 ubudala, njengoba unina ahlaselwa ukugula eminyakeni emihlanu eyedlule.
“Kungiphethe kambi kakhulu ukushona kwakhe, kuzomele ngamukele ukuthi ayikho into eyophinde imbuyise."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24
kuTwitter (@IzindabaNews24
- News24


text:
Ayikatholakali intombazane (13) eyaduka eThekwiniComment on this story
BAWINILE NGCOBO
ABUSEHLI ubuthongo kunina wentombazane yaseNanda eyalahleka ngoDisemba ihambe nenye beye eWorkshop, eThekwini, okuze kube yimanje akwaziwa ukuthi ikuziphi izinkalo.
UNksz Nosipho Zuma ongunina kaNomzamo Philasande Xulu (13) uthe akusalaleki ebusuku ecabanga ngengane yakhe angazi noma isawadla yini anhlavana.
Uthe indodakazi yakhe yayimvakashele ehostela labesifazane eThokoza, eThekwini ngoDisemba ezoyithatha iye kothandazelwa esontweni ngoba yayingaphathekile kahle.
“NgoDisemba 23 wayedlala nezinye izingane egcekeni, mina ngisendlini ngipheka. Akashongo ukuthi kukhona lapho ezoya khona. Ngabona ngoba kuhlwa engabuyi,” kuchaza uNksz Zuma.
Uthe indodakazi yakhe yayishiye ifoni yayo endlini.
“Ngazama ukumbheka ngafonela nabantu engaziyo ukuthi wayengaya kubo kodwa lutho ukumthola. Ngakusasa ngase ngibuza ezinye izingane ezazivakashile zangitshela ukuthi kukhona intombazane eyayivakashile, ababecishe balingane naye eyahamba naye yaya eWorkshop,” kusho uNksz Zuma.
Uthe waya kule ntombazane yathi yahamba naye, uNomzamo beyobuka abaculi eWorkshop, bahlangana nowesilisa wasemazweni angaphandle wakhuluma nabo, yona yabona izingane eyayizazi yahamba nazo yashiya uNomzamo nale ndoda.
UNksz Zuma uthe le ntombazane yathi yathatha inamba yale ndoda, yahamba yabuya sekuhwalele engasekho uNomzamo nale ndoda lapho eyayibashiye khona.
“Le ntombazane yathi le ndoda yathi ihlala efulethini eBerea kodwa yangasho ukuthi kuliphi. Saya emaphoyiseni siyobika, yafonelwa inamba yale ndoda yathi isemsebenzini eClairwood, ibuye ifonelwe,” kuchaza uNksz Zuma.
Uthe ngesikhathi eseyifonela yathi iseMatatiela yona.
Uthe le ndoda ikhuluma njengomuntu wokufika kuleli kodwa akazi ukuthi idabuka kuliphi izwe.
“Ebusuku ngathola umyalezo ovela enombolweni yale ndoda uthi angiyolanda ingane eWorkshop, ihamba nomunye usisi kodwa kwakungekho muntu ngesikhathi ngifika. Emuva kwalokho ayibange isasebenza le nombolo,” kusho uNksz Zuma.
Uthe useke wahamba ezitaladini zeTheku nabanye bembheka lapho kuhlala khona izingane ezibaleke emakhaya kodwa wehluleka.
UNomzamo ubezofunda uGrade 8.
Uthe wayehambe egqoke isikibha esimpunga esinemicu emincane emahlombe, ama-legging amnyama nophaqa aba-navy.
Okhulumela amaphoyisa eThekwini, uCaptain Khephu Ndlovu, uthe bayaphenya ngokulahleka kwale ntombazane.
Uma kungaba khona ongaba nolwazi ukuthi ngayo angathinta umphenyi wecala eDurban Central u-Constable Cele ku-074 055 4215.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ngeke izithambise iBafana - Igesund
2013-01-23 07:47
Durban - Umqeqeshi weBafana Bafana uGordon Igesund usephinde wagcizelela ekutheni ezakhe ngeke zitshengise kwesaba kanti futhi zizobhukula uma sezibhekene ne-Angola kowe-Africa Cup of Nations kusihlwa, kubika iKickOff.com.
Womabbili la maqembu azongena kulo mdlalo azi ukuthi uma elinye lingase linganqobi kusho ukuphela kwendlela kule midlalo.
Ayadingeka amaphuzu amathathu, u-Igesund uhlela ukwenza izinguquko agqugquzele nabadlali ukuthi badlale ngokuzimisela.
"Kuzoba ngumdlalo owehlukile lo, sizobekezela ukuze sithole imiphumela ezojabulisa izwe," kuqhuba u-Igesund.
Yize umqeqeshi kumcacele bha ukuthi ezakhe zizobe zidlala neqembu eliyingozi, kodwa ukhuthaza abafana bakhe ukuthi bangazithambisi eMoses Mabhida Stadium.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kunzima endodeni ‘ebulawe’ isaphilaComment on this story
NONHLANHLA MKHABELA
USEPHILA impilo yokuqokelela imali yokugibela aye emahhovisi oMnyango wezaseKhaya eyozama ukuthola umazisi owesilisa okuthiwa ushonile kodwa ebe ephila.
UMnuz Fano Ngcobo (71) waseNewtown A, eThekwini uthi ayisekho enye into ayicabangayo uma ethola amasentshana ngaphandle kokuthi agibele aye emahhovisi ezaseKhaya eyozama inhlanhla yokuthola umazisi omusha njengoba kumanje efana nomuntu ongasekho ngoba kuthiwa usashona. UNgcobo kuthiwa wadlula emhlabeni nakuba esawadla anhlamvana.
Uthe kuwo lo nyaka wathi eyobhalisela ukuvota kwathi uma kufakwa izinombolo zikamazisi wakhe kwikhompyutha kwavela ukuthi washona ngo-2002 eMgungundlovu.
“Angikaze ngihlale kwakuhlala eMgungundlovu, ngisho ukuvakasha lokhu futhi anginazihlobo khona angazi yini lena engibeka khona,” kuchaza uNgcobo.
Uthe ngesikhathi ethola lokhu wahamba waya emaphoyiseni wenza incwadi efungelwe eshoyo ukuthi usaphila waya nayo eMnyangweni wezaseKhaya bafike bathi ngoba “washonela” eMgungundlovu akaye khona ayolungisa udaba lwakhe.
“Ngafika khona ngashaya izithombe ngafaka isicelo sikamazisi omusha ngalinda kodwa ngathi sengiyobheka ukuthi usuphumile yni kwathiwa amafomu ami awasatholakali,” kusho uNgcobo.
Uthe kwabe sekuthiwa akabuye nomazisi babazali ukuze bayiswe ePitoli nokuyindlela “abazomvusa” ngayo. Uthe wabatshela ukuthi sebashona abazali futhi nomazisi bashiswa.
“Ngangilokhu ngigqigqa khona-ke kwaze kwathiwa angiyofaka isicelo esisha eThekwini ngoba kukude eMgungundlovu futhi kuyabiza ukulokhu ngiya khona. Kwathi uma ngiya kulelo Theku bangikhomba emuva eMgungundlovu,” kulandisa uNgcobo ongakasizakali kuze kube yimanje.
Okhulumela uMnyango wezaseKhaya uMnuz Albert Motaung uthe kuningi okwenza abantu bazithole besesimeni esifana nesikaNgcobo okubalwa nabezinkampani zomasingcwabisane ikakhulukazi lapha KwaZulu-Natal.
“Ngizothola inombolo yakhe kamazisi sibheke ukuthi kwenzekani ngalolu daba. Le nto ingalungiseka kalula uma sesithole yonke imininingwane,” kusho uMotaung.
Uthe kwesinye isikhathi kusuke kuwumnini kamazisi uqobo owenze ubugebengu yingakho kubalulekile ukuthi kuphenywe.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuyintando yoMdali - Pope
2013-02-25 07:16
Vatican City - UPope Benedict ukhulume evele ngewindi okokugcina ngci ngeSonto, etshela amakholwa abebuthelene eSt Peter's Square ukuthi ukusula kwakhe esikhundleni kuyintando kaNkulunkulu, wagcizelela ekutheni "akalilahli" ibandla.
Ngemuva kweminyaka eyisishiyagalombili yokubusa obekuphelezelwa yizinkinga kukaPapa, 85, amehlo athe njo ngokuqokwa kukalowo ozongena ezicathulweni zakhe, nokungase kube ngu-Archbishop waseScotland owake wasolakala ngokunukubeza abefundisi abancane ngeminyaka yawo-1980.
UPope Benedict uzobeka phansi izintambo ngasekupheleni kwale nyanga.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Kuzofakwa amakhameara ebhulohweni eThekwini
2012-10-25 10:01
Durban - Kuzofakwa amakhamera ekulindeleke ukuthi athwebule izigilamkhuba ezijikijela izimoto ngamatshe uma zidlula ebhulohweni elikuN2 ngaseMhlanga, KwaZulu-Natal, kusho inkampani yakwaSA National Roads Agency Limited (Sanral).
"Kumele umsebenzi wonke ube usuphothuliwe ngenyanga kaNovemba, kusho imenenja yakwaSanral, esifundazweni uLogashri
Sewnarain.
USewnarain uthe kamuva nje kubikwe ngezehlakalo ezimbili zokujikijelwa kwezimoto, kuthiwa zijikijelwe ngothize obemi ebhulohweni labahamba ngezinyawo iBlackburn.
Izehlekalo zokujikijelwa kwezimoto sezike zathatha imiphefumo.
"Sizama ukuthola indlela ekungavinjwa ngayo abahamba ngezinyawo ukuthi bakwazi ukubona izimoto ezihamba phansi emgwaqeni. Inhloso yalokhu ukuqeda izehlakalo zenkohlakalo yokushaywa kwezomoto ezidlulayo," echaza.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kusize amaphoyisa beqhinqe ekolishiComment on this story
NQOBILE MASIMULA
BESISHUBILE isimo izolo phakathi kwamaphoyisa nabafundi baseLangeni FET College eNanda, ngesikhathi kunomhlangano wabazali ngaphakathi kuleli kolishi.
Lo mhlangano oyisipesheli ubizwe kulandela udlame oluqubuke kuleli kolishi ngoLwesibili abafundi bekhala ngokuthola imiphumela engaphelele yangonyaka odlule kwaphetha ngokuthi livalwe.
Amaphoyisa agcine ngokuhlakaza isixuku sabafundi ebesiqhinqe ngaphandle kwesango lekolishi ngesisi esikhalisa unyembezi njengoba bebengavunyelwe ukuba yingxenye yomhlangano.
NgoLwesibili olwedlule abafundi bavuke umbhejezane bashisa ingxenye yalesi sikhungo baphinde baphihliza amafasitela nezicabha kanti kukholakala ukuthi umonakalo odalekile ulinganiselwa ku-R 500 000 usuwonke.
Usihlalo woMkhandlu wabafundi, uMnuz Thembinkosi Mabaso, uthe kwakhona ukuvalelwa kwabazali babo bodwa ngaphakathi kukhomba ukuthi kunento efihlwa yiziphathimandla zaleli kolishi.
“Ukube bekungekho abakufihlayo ngabe basivumelile nathi sangena ukuze sibezwe uma befunza abazali bethu amanga,” kusho uMabaso.
Uthe abasazi ukuthi kumele bakholwe yikuphi ngoba iziphathimandla zesikhungo zazithe imiphumela izophuma nakanjani ngoFebhuwari 20 kodwa namanje abayitholile leyo miphumela kanti okubuhlungu wukuthi abazi nokuthi bazoyithola nini.
Ngesikhathi Isolezwe lifika kulo mhlangano, liyalelwe ukuba liphumele ngaphandle ngoba bebengavumelekile abezindaba kuwona kodwa lakwazi ukucosha nokuthi phakathi kwezinye izikhalo zabafundi, kukhona nesokunganeliseki ngomphathi wekolishi.
Isitatimende esikhishwe yileli kolishi emuva komhlangano wayizolo, sithe emhlanganweni kunqunywe ukuthi ikolishi livulwe ngoMsombuluko ngo- Febhuwari 25
“Abaphathi bekolishi behambisana nezikhulu zoMnyango wezeMfundo ngokuhlanganyela nabazali babafundi baseLangeni FET, bagcine bevumelane ngokuthi ukufunda nokufundisa kuzoqhubeka ngokujwayelekile kanti imiphumela yabafundi isizotholakala yonke iphelele,” sisho kanje.
Lesi sitatimende siphinde saveza ukuthi kuthathwe isinqumo sokuthi kujutshwe ithimba elizophenya ngezinsolo zesandla semfene kuleli kolishi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ezasemzansi
Monday, November 21, 2011
Ukufonelana nesithandwa sakho.
Kanti futhi asifani. Omunye akafuni ukufonelwa njalo okugcina sekuyisicefe.
* Kubanga isidina komunye ukufona ihora nehora ngoba uthi umkhumbule. Ziningi izindlela zokumkhombisa uthando nenkumbulo ngaphandle kokufonelana.
* Kuhle ukunikana isikhathi sokungafonelani ukuze nixoxe senikhumbulana. Ukufonelana umzuzu nomzuzu kwenza nengxoxo ingabe isaba mnandi.
* yiba nengqikithi nesizathu sokufona ngale kwalokho uzobukeka njengesilima.
* Ukuchitha isikhathi eside ocingweni kwenza ubukeke sengathi kawunayo enye into ongayenza. Lokhu kuvalela nesithandwa sakho ezinye izingcingo ezibalulekile.
* Ukufona njalo kwesinye isikhathi kakulukhulisi uthando kepha kuyalupholisa.
* Kuhle izithandani zilangazelelane.
* Makungabi nguwe ofona njalo, kodwa nika nesithandwa sakho ithuba.
* Ucingo kakulona olokuqeda zonke izindaba. Ungakhuluma kancane nesithandwa sakho bese okuningi nikuqedela senibonana.
* Kakunoma yini ongayixoxa ocingweni. Yazi okungamele ukukhulume nesithandwa sakho ocingweni.
* Ungakujwayeli ukufona isikhathi eside ngezikhathi zomsebenzi. Lokhu kungaphazamisa isithandwa sakho.
* Kayikho into ecasula izithandani njengokuthembisana ukufonelana kodwa kungenzeki. Uma uthembise ukufona ngesikhathi esithize, isethembiso masigcinwe.
* Uma ningatholananga ocingweni nesithandwa, buyela kusona uzwe ukuthi besithini.
* LUNGAPHELI USUKU UNGAMTSHELANGA UKUTHI UYAMTHANDA.
__ Mthande, Akuthande, Nithandane.
Friday, September 30, 2011
Thina sobabili "part 2
Lapho ngibhebhe ngisheshe manje, ngifende nguwuzwe ukuthi wonke usuphakathi umthondo. Ngibhebhe into ehambayo ngok'shesha. Ngikuzwe ukhala -Aweee nkos' yami... Uchame futhi okwesine.
Ngizwe lapho usung'lekelela, ufende lapho ungazibeki phansi...
Si role siye le na le nombhede ube ngaphezulu, ung'bhebhe okwangempela baby, sibuye siphenduke ube ngaphansi.
Lapho ingquza usungivulele yona yonke. Siyabhebhana nje... Sengikubambe amabele "nicely" and lapho sesimanzi te...
Ngiyakunika nawe uyanginika, sekukhala ubuxhafaxhafa nje, kuhlangene amanzi egolo, umjuluko, umthondo kanye nengquza.
Ey sthandwa sami ngizwe usuthi "Oooh baby.,. Aaaahhh... "Uchame futhi okwesihlanu.
Ngikuphendule sishaye i "Doggie style". Ngiwufake wonke umthondo, ngikupetule ngezinqa. Lapho umunwe owodwa ugoqoza umdidi wakho. Ngiyeke leso stayela, ngikuphendule ulale ubheke phezulu, ngigaxe imilenze yakho emahlombe ami. Ngiyibhebhe yonke igquza.
Ngisuke lapho ngehlise owodwa umlenze, omunye ngisawugaxile.
Ngiwufake umthondo ungene wonke ngamandla, ngikubhebhisise. Ngifende ngokushesha lapho. Ngibuye ngiwukhiphe, ngiwufake futhi. Ngifende ngamandla., Oooh,..Ahhhh... Ngisishaye sivinjwe i condom "Ngichame". Silale sìhefuzela sobabili size sizumeke...
Thina sobabili "part 1
Sunday, June 5, 2011
Ucansi
Sesinqunu sobabili sihleli embhedeni. Mmh lapho ngikuphulula amabele kamnandi ngolimi, ngesinye isandla ngibe ngidlalisa umsunu osumanzi te.
Ngehle kancane ngize enkabeni, ngiy'dlalise ngolimi "slowly". Ngehlele kwi muffin, lapho isinjani amanzi egolo and usuyivule yonke.
Ngiyingenele ngolimi, mmmh pho ngiyawuthanda yin' ujuice ophuma engquza esiqhanyelwe.
Ngik'fende ngolimi, lapho nawe uyang'lekelela, nekhanda lami usulibambe ngqi, ngikuzwe usuthi "Ahhh... Baby ngicela ung'bhebha manje...
Ngiphakame, ngik'phendule uguqe ngamadolo kube sengathi senza i doggy style. Lapho usudunusile inkomo isihleli obala. Mmhh... Ngiy'ngenele ngolimi ngiqhamukela ngemuva. Wow! Lapho ngikuzwe uhefuzela "Aweee.. Maaah,, uchame.
Ngikulinde uchame uze uqede. Ngikuzwe uthi "Baby ngcela ufake umthondo manje.
Lapho ngikudunusise ubheke emuva imilenze yakho ume ngayo phansi, ubambe umbede. Ngiwufake kancane kancane umthondo wami osuqhanyelwe ngalendlela., uze ungene wonke engquza.
Mmh baby, uvele ulekelele zisuka nje ngok'fenda. Lapho ngifende "deeply" ngisheshe kodwa not kakhulu.
Ngithi ukuw'khipha kancane, ngik'dlalise umsunu ngomunwe, ngiphinde ngiwubusheke umthondo. Ngiwugudlise umsunu umthondo, ngiwuzungezise wonke amakhona bese ngiwuhlohla phakathi.
Lapho sesikhala sobabili ngenxa yobumnandi bokubhebhana. Ngiwukhiphe umthondo usumanzi te, bese ngigibela embhedeni ngilale ngibheke phezulu, lapho umthondo ume mpo ubheke phezulu.
Mmh, uvele uy'zele wena love. Ungifulathele, bese uhlala phezu kwami, inkomo uyihlohle yonke emthondweni wami.
Mmm... ungifende ngamandla. Lapho sengiyaquma nje ngizwa ubumnandi bengquza. Aahhh... Ngihluleke ukuzibamba, ngiqine, kanti vele sesiyachama sobabili.
Saturday, June 4, 2011
True love never end.
Uthando luyabekezela, uthando lumnene, alunamhawu.Uthando aluzigabisi, aluzikhukhumezi kepha luziphatha kahle ngokufanele, aluzifuneli okwalo luyazenzekela, aluphoqwa, alunagqubu, alithokozi ngokungalungile, kepha luthokozela iqiniso. Uthando lubekezelela izinto zonke, lukholwa izinto zonke, luthemba izinto zonke, lukhuthazela izinto zonke.Uthando lweqiniso alisoze laphela.


text:
Ungalokothi uziphaqule uma usuphuthumaComment on this story
LUNGI LANGA
Yize iningi labesifazane seliya ngokuzijwayela izitayela zesimanje futhi liyangokuhambisana nezemfashini kodwa kusekhona umuntu wesifazane okumuzwe ethi hhayi mina ngeke ngilunge eziphaqulweni, zenzelwe abathile kuphela.
Lokhu kuyinto abangayikhuthazi ongoti futhi bayakuhlaba ukuthi umuntu athi kukhona okungeke kwamfanela yena.
UNthato Mashishi owaziwa ngokunakekela ubuso bosaziwayo abafana noBonang Matheba weLive nabanye uchushise abesifazane ngokuzicwala emcimbini obuhlelwe yiTrue Love ngokubambisana nenkampani ekhiqiza iziphaqulo i-Elizabeth Arden.
UMashishi uthe kuyisidala ukucabanga ukuthi ukuzicwala ubuso kufanele abakhangisi bengqephu noma abalingisi bethelevishini kuphela.
“Ukuziphaqula okwanoma ngubani futhi akumele abesifazane bakwesabe.
“Abantu bakusebenzisela izinto ezahlukene ukuziphaqula kepha engikwaziyo ukuthi kuyindlela yokukhuphula ukuzethemba nokwengeza ubuhle bakho,” kusho uMashishi.
Uthe iphutha labaningi ukuthi abaziphaquli ngendlela.
“Umuntu uzifaka indathane yeziphaqulo ngoba esheshisa ejahe ukuya emsebenzini noma emhlanganweni. Uthi uma esemhlanganweni abone ngabantu sebemjamele nje engazi ukuthi bamangazwa yilokhu abakubona ebusweni bakhe hhayi ngoba belalele akukhulumayo,” kusho uMashishi.
Uthe iphutha elikhulu kubo ukuziphaqula sebejahile ngoba kwandisa amathuba okwenza amaphutha futhi kubabukanise nabantu.
Okunye athe kudala inkinga ukufaka isiphaqulo kakhulu lapho uzicwala. Lokhu akusoze kwalungela muntu ofuna ukubukeka kahle.
“Ekuqaleni ngithe kuningi okungenza umuntu afune ukusebenzisa izinto ezifana ne-foundation, abanye banamabala angasasuki ebusweni okudala bafune ukuwamboza ngayo. Ngisho kunjalo asikho isidingo sokuthi isale isiba ugqinsi noma ibe amakhekheba ebusweni,” kuqhuba uMashishi.
UNksz Lerato Tshabalala weTrue Love uthe kubalulekile ukuthi abesifazane bahlinzekwe ngolwazi lokuzinakekela. Uthe bazoqhubeka nokuvakashela abesifazane njengoba lo mcimbi uzoya ezindaweni ezifana neLimpopo, Bloemfontein nasePort Elizabeth.
Nakhu okumele ukugweme uma uziphaqula:
n Ukufaka i-foundation eningi.
n Ukunganakekeli amabhulashi owasebenzisela ukuziphaqula.
n Ukuziphaqula ujahile.
n Ukusebenzisa amathuluzi omunye umuntu okuziphaqula njengamabhulashi nokunye.
n Ukusika amashiya bese uwadweba ngedlela engahambisani nokuma kwawo.
n Ukufaka isiphaqulo ngendlela engeyona ikakhulukazi i-foundation.
Indlela yokusebenzisa iziphaqulo:
n Uma uqala ufaka i-foundation yiqale ngaphansi kwamehlo, kungaba ezihlathini bese unyuka nayo ugcine ngesiphongo.
UMashishi uthe abaningi benza iphutha lokuqala ngesiphongo okwenza kugcine sesibukeka siphashile kunezinye izindawo ebusweni.
n Bheka i-foundation ehambisana nebala lakho. Ungathi unebala elinsundu udumele i-foundation ekhanya kakhulu kunawe.
n Kugweme ukususa amashiya uma ungenaye umuntu omethembayo ongakwenza lokhu.
n Kubalulekile ukuba nesihlanza buso esikhuculula udoti ebusweni.
n Gcina amabhulashi okufaka isiphaqulo ehlanzekile ngaso sonke isikhathi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
UZuma akamise esikhundleni uMaharaj - DA
2013-02-01 16:32
Johannesburg - UMengameli uJacob Zuma kumele amise esikhudleni umkhulumeli wakhe uMac Maharaj, kusho iDemocratic Alliance, ngemuva kokuqubuka kwezinsolo ezithi yena nonkosikazi wakhe bahlomula kwithenda yamalayisense okushayela.
"IPhalamende angeke lilokhu liqhubeka lisebenzisana nomuntu ekunezinto ezingaqondile ngaye nosolisayo," kusho umkhulumeli we-DA uMmusi Maimane.
UMaimane uthi uzobhalela uZuma, amcele amise u Maharaj, wathi uzocela noMvikeli woMphakathi uThuli Madonsela ukuthi amphenye.
Izinsolo ngoMaharaj, zikhishwe yiphephandaba iMail & Guardian.
"Ukukhuluma kukaskwiza kaMaharaj kubeka obala ukuthi ikhona ngempela into eshiyo yilezi zinsolo. Konke lokhu kukhomba ukuthi abakwaMaharaj bahlomula enkampanini yezikhali iThales, eyagwazelwa nangusomabhizinisi uSchabir Shaik," kuqhuba uMaimane.
Iphephandaba libike lathi udadewabo kankosikazi kaMaharaj uShirene Carim, ulitshele ukuthi laba babebebeke izimali ebhange laseSwitzerland, okuyizimali ezazihlonyulwa emkhonyovini ophathelene nezincwadi zokushayela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Sengizoziphatha kahle manje - Malema
2012-11-02 10:33
Johannesburg - Umholi we-ANC Youth League owaxoshwa uJulius Malema ubeyingxenye yokusayinwa kwesivumelwano ngaphandle kwenkantolo mayelana neculo elithi "Dubula iBhunu", kusho umbiko ngoLwesihlanu.
Iphephandaba iThe Star libike ukuthi uMalema ukuqinisekisile ngoLwesine ukuthi ngeke aphinde acule leli culo elivusa uhlevane.
"Yebo, bengiyingxenye yesivumelwano, yize ngizobe ngiqhubeka nengikholelwa kukho kodwa futhi kumele ngiqikelele ukuthi angizwisi muntu ubuhlungu," esho.
Uthe akukho okutheni okuhlukile kulokhu abekusayina kunalokho ababevele bevumelene ngakho.
NgoLwesithathu, ummeli we-ANC uLeslie Mkhabela uthe lesi sivumelwano sisayinwe yi-AfriForum, i-ANC neTransvaal
Agricultural Union (Tau SA) ngoLwesibili ebusuku.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kwebiwe idayimane lezigidi eBrussels
2013-02-19 14:04
Brussels - Izigilamkhuba ebezihlomile zigasele esikhumulweni sezindiza eBrussels, zakhala zemuka nedayimane elingaba yizigidi zama-euros, kusho isiteshi sikamabonakude ezweni laseBelgium.
Izigilamkhuba lezi zihlasele iloli lonogada, njengoba bekulindeleke kuthuthwe leli dayimane, lithuthelwe eSwirtzerland.
Isiteshi sikamabonakude i-VRT, sithi idayimane elebiwe isamba salo siphakathi kuka-€350 million no-€50 million.
Lokhu kwebiwa kwamadayimane kungokukhulu kokuke kwabonakala ezweni, abashushisi sebeqinisekise lesi sehlakalo.
Imininingwano eminingi kuthiwa izovela uma sekubanjwe isithangami nabezindaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kulwelwa amalungelo abesifazane eMorocco
2013-01-24 12:03
Rabat – Abamalungelo abesifazane eMorocco banethemba lokuthi uzocishwa umthetho ovumela abaglwengule izingane ukuba bangaboshwa uma bezishada, kodwa luselude ukhalo olusazohanjwa ukuze kulinganwe ngokobulili.
Izwe lathuka ngoMashi 2012 ngesikhathi u-Amina Filali, 16, ezibulala ngoba ephoqwe ukuba ashade nowamdlwengula. Ngokukamdlwenguli wayevunyelwa isigaba 475 somthetho wezwe ukuba ashade isisulu ukuze akhululwe.
NgoMsombuluko, uhulumeni wamaSulumane uzwakalise ukuseseka isiphakamiso okuhloswe ngaso ukususa lo mthetho.
Ihhovisi lezobulungiswa nalo lizwakalise ukuseseka lesi siphakamiso esenziwe yiPhalamende sokususa lo mthetho, ngaphansi kwawo umdlwenguli ugwetshwa iminyaka ejele uma engashadi nesisulu.
Isiphakamiso kusalindeleke ukuba iPhalamende lisivume ngokusemthethweni.
Ihhovisi liphinde lathi alizimisele nje ngokugcina ngalokhu, kodwa lifuna nokuthi labo abadlwengula izingane bajeziswe kakhulu, njengokuthi nje babhadle iminyaka engu-30 ejele hhayi emihlanu njengokuba kwenzeka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Bazozisola abazongicwasa: BalotelliComment on this story
MTHOKOZISI MNCUSENI
USABISA ngokukhipha isidumbu kwabamcwasa ngokwebala emqhudelwaneni we-EURO ka-2012 umgadli wase-Italy odume ngokungabi nakhanda, uMario Balotelli, odlalela iManchester City yase-England.
Umqhudelwano walo nyaka uzoqala ngoJuni 8. Uzosingathwa yiPoland ne-Ukraine kodwa ungcoliswe yimibiko engemihle yokucwaswa kwabamnyama ngokwebala esakazeke umhlaba wonke.
Lo mgadli wase-Italy kodwa omnyama ngokwebala futhi ohlale njalo esezindabeni ngezigemegeme zakhe uthe ozoke azame ukumphonsela ubhanana njengoba kubikwa kanjalo uyokube uzithintele ngoba kayikho into angayifuni njengabantu abona umdlalo webhola ngokucwasa abathile ngenxa yebala labo.
UBalotelli, okade ayezithola ekulesi simo, wethembise ukugadla kanzima futhi abulale kulaba abenza lokhu uma bekhona.
“Ngeke ngikwamukele lokhu. Uma bekwenza emgwaqweni ngizobahlasela kodwa uma bekwenza ngisenku-ndleni, ngizophuma ngibambe ibhanoyi lokuqala elibheke ekhaya,” kusho lo mdlali.
Useke wacwaswa ngokwebala edlalela u-Under 21 we-Italy ngo-2009 kanti uveze ukuthi kuzodingeka abe maningi amaphoyisa enkundleni ukuze agweme lokhu ngoba ngeke akumele ukwehliswa isithunzi ngabantu abangazi lutho ngebhola.
Kusemqoka ukuthi uBalotelli angagcini kuphela ngokubheka abacwasa abanye kwazise iqembu lakhe lesizwe liseqoqweni elinzima kakhulu.
Baqhathwe neCroatia ebophele uLuka Modric ogijima kuTottanham Hotspur yase-England, Republic of Ireland, eholwa wuRobbie Keane, naye oke wadlala kuSpurs, Liverpool neLA Galaxy yase-USA bese kuba khona nompetha balo mqhudelwano iSpain.
ISpain ibhekwe kakhulu kulo mqhudelwano kwazise iyona futhi engompetha bomhlaba futhi ibophele abadlali abasatshwa umhlaba wonke, okubalwa kubona u-Ike Casillas, Fernando Torres, Sergio Ramos, Xavi Hernandez, Andreas Iniesta nabanye abaningi.
Olunye ulwazi luthwathwe ku-Euro.com
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kudlwengulwe intombazane eFree State
2012-08-16 13:27
Bloemfontein - Owesifazane waseFree State usize intombazanyana eneminyaka eyishumi ubudala yabika ngokudlwengulwa kwayo yaphinde yachazala amaphoyisa ngomsolwa.
Okhulumela amaphoyisa uSergeant Martin Xuma uthe lona wesifazane uqaphele ukuthi ingane ihamba kabuhlungu ngesikhathi iya esikoleni, uthi ube eseyibuza yasaba ukusho wase eyiyisa emtholampilo.
UXuma uthe kubizwe amaphoyisa kwase kutholakala ukuthi ingane iyintandane kanti ihlala nomndeni othize waseManyatseng, eLadybrand.
Ingane iveze ukuthi idlwengulwe ngoMgqibelo ebusuku, iveze ukuthi ilala embhedeni owodwa nabazala bayo abangabafana nomzala oneminyaka engu-20 ubudala.
Ithe umzala nguye oyidlwengulile, umsolwa usevelile enkantolo icala lahlehlela umhlaka-23 Agasti.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
© 1996 – 2009 The Office of the High Commissioner for Human Rights
This HTML version prepared by the UDHR in Unicode project, http://www.unicode.org/udhr.
Ngokunjalo ukwamukelwa ngokuzuzwa kwesithunzi samalungelo alinganayo najwayelekile awowonke amalunga omndeni wesintu kuyisisekelo senkululeko, sobulungiswa noxolo emhlabeni,
Ngokunjalo ukunganakwa nokwedelelwa kwamalungelo esintu kube nomphumela wezenzo zobuqaba eseziqede unembeza kubantu, kanye nomhlaba obhekwe isintu ukuba senamele inkululeko yokukhuluma nokukholwa, inkululeko yokungesabi futhi nokufuna kugunyazwe ugqozi kubobonke abantu,
Ngokunjalo kudingekile, uma umuntu engenakuphoqwa ukulandela umgudu othize, njengendlela yokugcina, avukele ababusi nabacindezeli, ukuze amalungelo esintu avikelwe ngokubusa ngomthetho,
Ngokunjalo kudingekile ukuba kwenyuswe ukuthuthukiswa kobungane nobudlelwane phakathi kwezizwe,
Ngokunjalo abantu beNhlangano yeZizwe bayinqinisile inkolo yabo yengqalasizinda yamalungelo oluntu kuCharter, esithunzini nobuntu emalungelweni alinganayo abesilisa nabesifazane futhi bazimisele ukuqhubela phambili inqubekelaphambili yomphakathi namazinga angcono empilo enkululekweni ethe xaxa,
Ngokunjalo aMalunga eMibuso azibophezele mathupha ukuthuthukisa, ngokubambisana neNhlangano yeZizwe, ukuthuthukiswa kwenhlonipho emhlabeni wonke nokuqashelwa kwamalungelo oluntu nengqalasizinda yenkululeko,
Ngokunjalo ukuqondwa kahle ngokufanayo kwalamalungelo nenkululeko kubaluleke kakhulu ukuze lokhu kuzibophezela kuqashelwe,
MANJE, NGAKHOKE
UMGWAMANDA
UNQUMA uGunyazo lwaMalungelo oLuntu Jikelele njengezinga elifanayo lokuthuthukiswa kwabantu nezizwe zonke, ekugcineni okuzokwenza ukuthi umuntu ngamunye kunoma isiphi isigaba somphakathi ngokugcina lolawulo emqondweni baphokophelele ngokufundisa nangemfundo ukuphakamisa inhlonipho yalamalungelo nenkululeko futhi nangenqubekelaphambili, ezweni noma emhlabeni jikelele, baqinisekise ukwamukelwa okuvumelekile nokuqashelwa jikelele ndawozombili phakathi kwabantu baMalunga eMibuso qobo lwabo kanye nabantu abangaphansi kwemibuso yabo.
Bonke abantu bazalwa bekhululekile belingana ngesithunzi nangamalungelo. Bahlanganiswe wumcabango nangunembeza futhi kufanele baphathane ngomoya wobunye.
Wonke umuntu kumele awathole wonke lamalungelo nenkululeko ebhalwe kuloluGunyazo, ngale kokwehlukaniswa, ngokobuhlanga, ngokwebala, ngokobulili, ngokolimi, ngokwenkolo, ezombangazwe noma umbono, ubuzwe noma imvelaphi, umhlaba, ukuzalwa noma isiphi‐ke nje esinye isimo.
Ngaphezu kwaloko, akukho kuhlukaniswa okuyokwenziwa ngenxa yezombangazwe, isimo sokwenganyelwa kwezwe noma imingcele yezwe umuntu ahlala kulo, noma ngabe uzimelegeqe, ubanjelwe, ozibuse noma uphansi kolawulo olunqunyelwe.
Wonke umuntu unelungelo lempilo, lenkululeko nelokuphepha.
Akekho oyoba isigqila noma agqilazwe, ukuhweba ngezigqila kuyovinjwa ngezindlela zonke.
Akekho oyohlukunyezwa noma aphathwe ngobulwane ajeziswe ngokwehliswa isithunzi.
Wonke umuntu unelungelo lokwemukelwa nomaphi njengomuntu phambi komthetho.
Sonke siyalingana phambi komthetho futhi kufanele umthetho usivikele ngokulinganayo ngale kokubandlulula. Sonke kufanele sivikelwe ngokulinganayo ekubandlululweni, ngokungagcinwa kwaloluGunyazo futhi nasekukhuthazweni kwanoma luhloboluni lobandlululo.
Wonke umuntu unelungelo lokuthola usizo oluyilo ezinkantolo ezibekiwe ngezenzo ezephula isisekelo samalungelo anikezwe wona umthethosisekelo noma umthetho.
Akekho oyoboshwa, avelelwe noma adingiswe ngokungekho emthethweni.
Wonke umuntu kumele alalelwe obala ngokulingana okugcwele nangeqiniso, inkantolo engavuni futhi ezimele, ekutholweni kwamalungelo akhe nezimiselo zakhe noma ngabe iliphi icala abekwe lona.
1. Wonke umuntu obekwe icala elidinga isijeziso unelungelo lokuthathwa njengomsulwa kuze kutholakale ukuthi impela unecala ngokomthetho enkantolo evulekile lapho enikwe iziqiniseko ezidingekile zokuzivikela.
2. Akekho oyotholwa enecala ngecala elidinga isijeziso ngenxa yanoma isiphi isenzo noma iphutha elalingelona icala elidinga isijeziso ngaphansi komthetho wezwe noma kazwelonke, ngenkathi lenzeka. Noma anikwe isijeziso esinzinyana kunaleso esasifanele ngenkathi kwenzeka lelocala.
Akekho okuyogaxekwa, ngokungemthetho ezindabeni zakhe zangasese, emndenini, ekhaya noma ezincwadini azithumelayo nazitholayo, noma ukuhlaselwa kwesithunzi nokuhlonipheka kwakhe. Wonke umuntu unelungelo lokuvikelwa kulokho kuhlaselwa nokugxambukela.
1. Wonke umuntu unelungelo lokuhamba ngenkululeko nokuhlala phakathi kwemingcele ezungeze imibuso ehlukene.
2. Wonke umuntu unelungelo lokushiya izwe lakhe, futhi abuye abuyele kulo.
1. Wonke umuntu unelungelo lokucela ukuhlala akhosele kwamanye amazwe ebalekela ukuphathwa kabuhlungu.
2. Lelilungelo alinakusetshenziselwa ukubalekela ukushushiswa okufanele okuvela ngamacala angahlangene nezombangazwe noma ngezenzo ezingqubuzana nezinhloso nemigomo yeNhlangano yeZizwe.
1. Wonke umuntu unelungelo lobuzwe.
2. Akekho oyokwenqatshelwa ngokungemthetho noma ancishwe ilungelo lokuguqula ubuzwe bakhe.
1. Abesilisa nabesifazane asebeneminyaka efanele yobudala banelungelo lokuganana bakhe unmdeni, ngale kwezihibe zobuhlanga, ubuzwe noma inkolo. Kufanele babenamalungelo alinganayo ngokomshado, ngenkathi beshadile noma usuhlakazekile umshado.
2. Umshado kuyongenwa kuwo kuphela ngenkululeko nangemvume ephelele yalabo abashadayo.
3. Umndeni uyimvelo nesizinda somphakathi okufanele uvikelwe umphakathi noMbuso.
1. Wonke umuntu unelungelo lobunikazi bempahla eyedwa noma ehlanganyele nabanye.
2. Akekho oyokwephucwa ngokungekho emthethweni impahla yakhe.
Wonke umuntu unelungelo lokucabanga ngenkululeko, unembeza nenkolo, lelilungelo lihlanganisa inkululeko yokuguqula ukholo noma inkolelo noma ngabe eyedwa noma nabanye emphakathini, obala noma ngasese, ukucacisa inkolo noma ukukholwa kwakhe ngokufundisa, ngokwenza, nokukhonza nangokulandela.
Wonke umuntu unelungelo lokuveza umbono ngenkululeko, lelilungelo lihlanganisa inkululeko yokubeka imibono ngaphandle kokuthikanyezwa, futhi nokuthungatha, ukwamukela nokukhipha ulwazi nemiqondo nganoma iyiphi indlela yokusakaza ngale kwezihibe.
1. Wonke umuntu unelungelo lokuhlanganyela ngokukhululeka embuthanweni woxolo.
2. Akekho oyophoqwa ukuba yilunga lenhlangano.
1. Wonke umuntu unelungelo lokubamba iqhaza kuhulumeni wezwe lakhe, ngokwakhe ngqo noma ngabakhulumeli abakhethwe ngokukhululekile.
2. Wonke umuntu unelungelo elilinganayo lokuthola usizo lomphakathi olufanayo ezweni lakhe.
3. Intando yabantu yiyo eyoba isizinda segunya likahulumeni. Lentando iyovezwa okhethweni lwempela ngezikhathi ezithile oluyoba ujikelele futhi lufane ndawozonke. Luyokwenziwa ngokhetho oluyimfihlo noma ngenqubo yokhetho olukhululekile.
Wonke umuntu, njengelunga lomphakathi, unelungelo lukuphepha emphakathini futhi kufanele aziwe, ngemizamo yezwe nokubambisana kukazwelonke futhi nangokuhambisana nezinhlangano nemithombo yeMibuso ehlukene, kwezomnotho, amalungelo amasiko nenhlalo angenakulahlwa ngesithunzi sakhe nokuthuthukisa ubuyena ngenkululeko.
1. Wonke umuntu unelungelo lokusebenza, nokuzikhethela ngenkululeko umsebenzi, nezimo zomsebenzi ezivunelekile nezilungile futhi nokuvikelwa uma elahlekelwe umsebenzi.
2. Wonke umuntu, ngaphandle kokubandlululwa, unelungelo lokuhola imali efanayo ngomsebenzi ofanayo.
3. Wonke umuntu osebenzayo unelungelo lomholo ofanele novumelekile ukuqinisekisa ubukhona besithunzi sobuntu bakhe nomndeni wakhe, kulekelelwa, uma kundingekile, ezinye izindlela zokuvikeleka komphakathi.
4. Wonke umuntu unelungelo lokubumba noma lokuba ilunga lenyunyana ukuze kuvikeleke izidingo zakhe.
Wonke umuntu unelungelo lokuphumula nokungcebeleka, kuhlangene nemikhawuko yamahora okusebenza, namakhefu akhokhelwayo ezikhathini ezithize.
1. Wonke umuntu unelungelo lezinga lempilo nenhlalakahle eyenelisayo yakhe nomndeni wakhe, khuhlangene nokudla, okokwembatha, izindlu, ukunakekelwa ngezokwelashwa kanye nemisebenzi yomphakathi, nelungelo lokuvikeleka uma engasebenzi, egula, ekhubazeka, eshonelwa, eguga noma‐ke ikuphi ukukhubazeka okungamehlela ngesimo angenamandla okusinqanda.
2. Omama nabantwana kumele banakekelwe futhi balekelelwe ngokunqala impela. Bonke abantwana noma bezalwe ngaphandle komshado bayothola ukuvikelwa okufanayo emphakathini.
1. Wonke umuntu unelungelo lemfundo. Imfundo iyotholakala ngesihle, okungenani emabangeni aphansi ayingqalasizinda. Imfundo eyisingeniso iyoba ngeyempoqo. Imfundo yobuchwepheshe neyenzululwazi iyokwenziwa ibe khona ngokwejwayelekile bese kuthi imfundo ephakeme itholakale kubobonke ngobunjalo babo.
2. Imfundo iyoqonda ekuthuthukiseni ubuntu ngokugcwele nasekuqiniseni inhlonipho yamalungelo abantu nengqalasizinda yenkululeko. Iyothuthukisa ukuzwana, ukubekezelelana nobungane phakathi kwezizwe, kwamaqembu ezinhlanga nezenkolo, futhi iyoqhubela phambili imikhankaso yeNhlangano yeZizwe ekugcineni uxolo.
3. Abazali banelungelo lokuqala lokukhetha uhlobo lwemfundo eyonikezwa abantwana babo.
1. Wonke umuntu unelungelo elikhululekile lokuzimbandakanya empilweni yamasiko omphakathi, athokozele amakhono, ahlomule entuthukweni yezesayensi nasezinzuzweni zayo.
2. Wonke umuntu unelungelo lokuvikeleka kwezifiso ezisemqoka ezingumphumela womkhiqizo wezobusayensi, wombhalo okukanye wekhono elithize abengumsunguli wako.
Wonke umuntu emphakathini nasemhlabeni kumele athole lamalungelo nenkululeko echazwe kuloluGunyazo.
1. Wonke umuntu uneqhaza emphakathini okuwukuphela kwendawo lapho ukukhululeka nokuthuthuka kwakhe kungenzeka khona.
2. Ekusebenziseni amalungelo nenkululeko yakhe, umuntu uyokwenza lokho okulinganiselwe njengokulawula komthetho, ngenhloso eyodwa yokuqinisekisa ukwamukelwa nenhlonipho yamalungelo nenkululeko yabanye abantu, futhi nokuhlangabezana nezidingo ezinobulungiswa nobuqotho, ukuqonda komphakathi kanye nezenhlalakahle jikelele emphakathini wentando yeningi.
3. Lamalungelo nenkululeko akunakusetshenziswa ngokuphambana nezinhloso nemigomo yeNhlangano yeZizwe.
Akukho lutho okukuloluGunyazo okuyohunyushwa ngokuthi kuthi uMbuso mumbe, iqembu noma umuntu unelungelo lokwenza noma isiphi isenzo sokuthikameza noma imaphi amalungebo nenkululeko echazwe ngaphezulu.


text:
UReeva wayezifela ngo-Oscar
2013-02-22 10:04
Pretoria - Ezinsukwini eziyisikhombisa ngaphambi kokuthi adutshulwe abulawe, uReeva Steenkamp wayengawuvali umlomo ngenhlonipho nothando analo ngo-Oscar Pistorius, ekusolakala ukuthi nguye ombulele.
Unobuhle wakhuluma nabezindaba zephephabhuku iHeat, echaza ngothando lwakhe, kusho umbiko weTimes Live.
Izithandani lezi kuthiwa zaqala ukuthandana ezinyangeni ezimbalwa ezedlule, uReeva wadutshulwa wabulawa ngosuku lwezithandani esemzini wesoka lakhe.
Ngemuva kwesehlakalo, kwaboshwa uPistorius, okumanje uzama ukurthola ibheyili enkantolo.
USteenkamp watshela iphephandaba ukuthi uyamhlonipha futhi uyamthanda uPistorius, wathi akathandi ukukhuluma ngobudlelwano babo kwabezindaba.
"Osaziwayo abaningi izindaba zabo zezothando zigcwala amaphephandaba, kugcina kusanhlekisa lokho noma umbukiso.
Mina no-Oscar asinjalo," becaphuma uReeva.
"UReeva wayesaba ukuthi abezindaba bazofaka ubudlelwano babo engcupheni," kusho umhleli weHeat, u-Andre Neveling.
USteenkamp wacashunwa ethi: "Angifuni lutho oluzophazamisa umsebenzi ka-Oscar wokugijima. Unekhono elibabazekayo, angifuni siphazanyiswe ngamanga."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kushone izingane emlilweni e-E Cape
2012-11-05 14:46
Johannesburg - Izingane ezimbili zaseLibode zishe zangqongqa ngesikhathi unina esayophuza, kusho amaphoyisa aseEastern Cape ngoMsombuluko.
UWarrant Officer Dineo Koena uthe lezi zingane, eyodwa eneminyaka emibili enye enemihlanu ubudala, bezisele zodwa emjondolo ngoMgqibelo ngesikhathi ikhandlela lishisa indlu.
"Kusolakala ukuthi umama wazo uzikhiyele endlini kuvutha ikhandlela waya kophuza ubaba wakhona ongunogada ubengena ebusuku," kusho uKoena.
Omakhelwane bazamile ukugqekeza ukuze batakule izingane ngesikhathi lena eneminyaka emihlanu nayo izama ngaphaphakathi.
Zombili izingane zishonele endaweni yesehlakalo.
Umama waboshelwa ubudedengu.
- Landela
IzindabaNews24 kuTwitter
- SAPA


text:
Uhulumeni ukhalisa abakhahlamezekile
2012-12-12 16:25
Johanesburg - Uhulumeni usezwakalise ukuphatheka kambi ngokwenzikile, kuhlukumezeka abantu, ngenxa yezivula ezihlasele kakhulu eKwaZulu-Natal naseMpumalanga.
Ohulumeni bezifundazwe kanjalo nomasipala bamatasa bazama ukukwelekelela abantu abakhahlamezekile, kusho isitatimende sakwaGovernment communications and information systems.
"Ithimba elihambisa usizo limatasa ezifundazweni ezihlaselekile. Siyacela umphakathi uhlale uqaphele, ikakhulukazi ezindaweni ezakhelene nemifula.”
Isikhulu esibambile kwa-GCIS uPhumla Williams, uncome ithimba elihamnisa usizo, wathi lisukumele phezulu ngesikhathi lidingeka.
Okungenani abantu abangu-24 bashonile njengoba bekuqhubeka imvula eKZN naseMpumalanga, abanye abathathu babikwe eMahikeng, eNorth West.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Asifunde ukubhalisa kusanesikhathi - Imibono
2013-01-08 15:01
Cape Town - Ngonyaka owedlule kwashona umama owabe eyobhalisa indodana yakhe, ngesikhathi abantu bephushana, kubhalisa abafundi e-University of Johannesburg.
Ujenga lolayini abade seluqalile ukubonakala ezikhungweni zemfundo ephakeme.
Abafundi beZindaba News24, bacebisa abanye ngalokho abangakwenza ukugwema olayini abade nokuziphephisa ngesikhathi sokubhalisela ukungena esikhungweni semfundo ephakeme.
UMuzi Mzizi uthe: Ngisebenze kwenye yama nyuvesi
Kwazulu-Natal iminyaja engu- 13, bengisebenza njenge-Admissions Officer.
Thina basebenzi basezikhungweni
sinezinselelo esinazo, ngigaba lazi:
Abantu abafaki izicelo kusanesikhathi, bthi uma befika
esikhungweni bese bethi bafuna ukunda noma yini.
Kuthi uma sekuphume imiphumela yabafundi, izikhungo ziqashe
abantu abangawazi umsebenzi,kuthiwe a basebenze ngama- applications abafundi,
lokhu kudala okukhulu ukudideka kwezinhlelo.
Enye into eyenzekayo wukuthi abantu bafuna ukugwaza nokugwaziswa, kuze bangene ezikhungweni, lokho
kwakhona kuphambene nomthetho.
Eminyakeni cishe engu- 16 ngisebenza ezikhungweni zemfundo
ephakeme kuma Faculty Offices, into ekuthiwa ukugwazisa angiyazi kunjalo
angiyithandi indaba yokwenzelela omtakabani, laba abaqhamuka sekuthiwa abasheshiselwe
izinto zabo.
Kubalulekile ukusheshe usifake isicelo sokufunda ngoba kuthi
noma uthola umuntu ongalalela inkinga yakho, utholakale ohlwini lwabantu abafake
izicelo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Akukakabi khona ukuthula eCairo
2012-11-28 12:03
Cairo - Iqale phansi impi phakathi kwamaphoyisa kanye nababhikishi enhlokodolobha iCairo, njengba kuqhubeka imibhikisho emelene noMengameli uMohammed
Morsi, kusho abazibonele ngawabo.
Amaphoyisa avulele isisi esikhalisa unyembezi ebhekise kubabhikishi nabo ebebengazibekile phansi behlasela ngamatshe eTahrir Square, njengoba izindimbane zabantu beziqhinqile zilindele ukuthi uMorsi ahoxise amandla azinike wona.
Ngesonto eledlule uMorsi wasayinda phansi enquma ethi izinkantolo engeke zisawathetha amacala ahlanganisa nemithetho yabenkolo yamaSulumane, waphinde wanquma ukushicilela uMthethisisekelo omusha.
Lesi sinqumo sidale udlame sathukuthelisa namaqembu aphikisayo, amaqembu athi izinqumo ezintsha zinika uMorsi amandla okuba ngundlovukayiphikiswa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Sapa-DPA


text:
Ezinye izindaba...
Ningizimu Afrika...
Isisulu ebese kuyisona esisele salowo osolwa ngokuba ngumalugaju wase-University of Venda, kugcine kusenele ngemuva kwezinyanga sibhekene nobunzima bokungapholi amanxeba.
Kushone abantu abane kwathi abayisikhombisa balimala ngesikhathi itekisi neveni kutholana phezulu emgwaqeni u-R30 ngaseBultfontein, eFree State, kusho abosizo lokuqala.
Owesilisa waseMpumalanga owaphuma ngoshwele ngo-2012 ngemuva kokubhadla ejele ngecala lokudlwengula uphinde wagwetshwa iminyaka engu-17 ngaphakathi ejele ngecala elifanayo.


text:
Injabulo kubuya uthishanhloko obemisiweComment on this story
INTATHELI YESOLEZWE
KUKHALE amavuvuzela kubafundi kwaqhuma umkikizo komama abanezingane ezifunda esikoleni iKhulabebuka High, eMbumbulu emuva kokuba uMnyango wezeMfundo uthathe isinqumo sokubuyisela emsebenzini uthishanhloko obemisiwe.
Bese kuphele izinyanga ezine uthishanhloko, uNkk Premilla Deonath, amiswa ngezinsolo zokuthi akakwazi ukuphatha. Okunye abesolwa ngakho wukuhlohla abazali namanye amalungu omphakathi ukuthi basuse udlame.
Incwadi egunyaza ukuba abuyele esikoleni yasayinwa yiNhloko yoMnyango, uDkt Nkosinathi Sishi, ngo-Okthoba 29 kodwa yena uze wayithola ngoMsombuluko, emuva kwezinsuku ezimbili kade efonelwe yisikhulu sesifunda sithi akeze azombona emahhovisi.
“Bengijabule kodwa ngididekile ngoba incwadi ibhalwe u-Okthoba kodwa mina ngiyithole manje. Angazi ukuthi kade ilokhu ikuphi,” kusho uNkk Deonath.
Noma lo thishanhloko esephindiseliwe esikhundleni sakhe kubhekeke ukuthi aqhubeke nokuhamba icala lakhe lokuqondiswa kwezigwegwe elihlehliselwe uJanuwari 22.
Uthe wayesecaleni ngoNovemba 22 no-23 kodwa akukho lutho okwashiwo ngokuthi akaphindele emsebenzini.
“Selokhu laqala leli cala ngilokhu ngisho ukuthi ngimsulwa, akukho engikufihlayo,” kusho lo thishanhloko.
Uthe le nkinga yasuswa wukungezwani okungaphakathi esikoleni.
“Yipolitiki yangaphakathi nje engikholwa wukuthi izingane zami kwakungamele zifakwe kuyona kodwa njengoba sengibuyile izinto sezizophindela esimeni esejwayelekile,” kusho uNkk Deonath.
Ukungabikho kukathishanhloko esikoleni kube nomthelela omkhulu njengoba kuke kwaba nobuhixihixi emakilasini inyanga yonke abafundi, abazali namalungu esigungu esengamele isikole betoyiza.
Noma lesi sikole besibhekene nezinkinga ngonyaka odlule sikwazile ukuthi siphumelele ngo-100%.
Izolo uNkk Deonath wamukelwe esikoleni ngomkikizo, umculo namavuvuzela.
“Kuyamangaza indlela umphakathi ojabule ngayo ngokubuya kwakhe,” kusho unobhala weSGB uNkk Ncamsile Ngcobo.
UMnuz S’gananda Ngubane oyiphini likasihlalo weSGB uchaze uNkk Deonath njengomuntu osebenza kanzima futhi ofike wasebenza kahle esikoleni sabantu abamnyama noma engowomdabu waseNdiya.
“Akaziphathi engathi ungcono kunathi, akacwasi ngokwebala, ungomunye wethu. Umphakathi wahlukumezeka ngesikhathi emiswa,” kusho uNgubane.
Uthisha wakulesi sikole uMnuz Mandla Dlamini uthe isikole besingaphethwe ngendlela ngesikhathi uNkk Deonath engekho.
“Njengoba esebuyile sekuzoba nethimba eliqinile lokuphatha, ukufundisa nokufunda kuzoqhubeka nezinhlelo zesikole zizohamba ngendlela,” kusho uDlamini.
Okhulumela uMnyango wezeMfundo, uMnuz Muzi Mahlambi, uthe ithimba eliphenye icala likaNkk Deonath liphakamise ukuthi aphindiselwe esikhundleni sakhe.
“Uvunyelwe ukuba abe ephindela emsebenzini njengoba icala lakhe lisaqhubeka,” kusho uMahlambi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kushone amasosha kuphahlazeka indiza
2012-11-21 12:02
Sanna - Ibhanoyi lombutho liphahlazeke edolobheni iSanaa ngoLwesithathu, kwashona abantu abayishumu abahlanganisa nomshayeli walo, kusho uMnyango wezokuVikela eYemen.
Ibhanoyi leli liphahlazeke lizama ukuhlala phansi ngesipesheli, ngemuva kokwehluleka kwenjini.
"Indiza ihlangabezane nenkinga isemoyeni yase iphahlazeka. Umshayeli wayo nabagibeli abayisishiyagalolunye bashonile,” kusho isitatimende soMnyango.
Indiza iphahlazeke edolobheni iSanaa, enhla ne-Al-Hassaba, kusho izindaba ze-AFP.
"Indiza yombutho ebiqeqesha amasosha ivelelwe yingozi yaphahlazeka, ibe nenkinga yenjini isemoyeni yase iphahlazeka enhla ne-Al-Hassaba," kusho omunye umthombo wezindaba utshela abezindaba ze-AFP.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Sibathukuthelisile isikhangisi esimataniswa no-Oscar
2013-02-19 16:13
Johannesburg - Sisuse umsindo isikhangisi senkampani yomshwalense esikhishwe ephephandabeni iThe Star, sikhangiswa yindoda enqamuke umlenze, safakwa ngaphansi kwesithombe somsolwa okhubazekile u-Oscar Pistorius, obhekene necala lokubulala intombi yakhe.
Abakwa-Outsurance bakhangise ngomshwalense wabakhubazekile, isithombe sendoda engenamlenze safakwa ephephandabeni singaphansi kwesekhanda likaPistorius, naye ongenayo imilenze.
Abantu ababhale kuTwitter bazwakalise ukungasithakaseli lesi sikhangisi.
UMhlangabezi Songwevu ubhale wathi: "Aninamahloni Outsurance, kuyanyayisa lokhu, akunambitheki neze"
Inkampani ibhale isixoliso ithi ibingaqondile ukuphatha kambi abantu, kodwa lokho akuyisizanga.
Abantu baqhubekile nokuyihlasela.
UBernard Bergstedt uthe: "Angiyingeni eyalesi sixoliso, kungani nifake isikhangisi ngelanga u-Oscar aya ngalo enkantolo.Nikucabangisisile lokhu"
Isikhangisi sithi : ”Ngabe unomshwalense ofanele ukuthi ungakusiza uma kwenzeka impilo yakho ogiquka esikhaleni?”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuhlaselwe abokufika eFree State
2012-07-11 16:40
Johannesburg - Balinganiselwa ku-500 abantu bokufika abasale dengwane kulandela ukuhlaselwa kwabo eBotshabelo, eFree State, kusho abakwaSA Red Cross
Society (Sarcs), ngoLwesithathu.
"Konke kuqale ngesikhathi abadayisi bokufika abangenazo izimvume bexoshwa edolobheni iBotshabelo, mhlaka 3 Julayi," kusho isitatimende sakwaSarcs.
Ngabo lobo busuku, abahlali ababethukuthele bahlasela osomabhizinisi abadabuka eSomalia, iseChina kanye nase-Ethopia.
Abahlali bashaqa imali kanjalo nempahla kwase kushiswa izitolo zabo.
"I-Sarcs iyanxusa ukuthi umphakathi welekelele ngezimpahla zokugqoka kanye nokudla kusizwe laba bokufika okumanje basele dengwane. Izingane ezincane azinalutho ngisho lokugqoka."
Amaphoyisa athi isimo sithule ngemuva kwalokhu kuhlasela.
Okhulumela iRed Cross uClaudia Mangwegape uthe kubanjwe umhlangano ohlanganisa abokufika kanjalo namalungu omphakathi ngenhloso yokuzama ukuletha ukuthula.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Basale bekhexile izingane zibopha ifindo lomshadoComment on this story
FANELESIBONGE BENGU
IBHUNGU elineminyaka engu-16 lenze okungajwayelekile libopha elikasofa silahlane nentombazane eneminyaka engu-18 kwaSithebe, eMandeni, ngempelasonto.
Le ngqophamlando yomshado kaSakhile Mbokazi noNosipho MaKhuzwayo Mbokazi ibisetendeni ebelisegcekeni, kwaKhuzwayo, ngoMgqibelo.
USakhile uyokwenza u-grade 10 ngonyaka ozayo eTugela High kanti uNosipho yena uyokwenza u-matric eMasibumbane High, oLundi lapho ehlala khona ngaphakathi esikoleni.
Uma ungazi ubungazitshela ukuthi ngumshado wabantu abadala ngendlela itende ebelihlotshiswe ngayo futhi kugcwele omakhelwane abebefuna ukuzozibonela le ngqophamlando.
Omakhelwane bebengawuvali umlomo ngalo mshado. Abakhulume naleli phephandaba bathe selokhu bazalwa abakaze bayibone into enje.
Umkhwenyana utshele Isolezwe ukuthi baqala ukubonana noNosipho ngoDisemba 2010 kuvalwe izikole.
“Sahlangana khona la endaweni ngamshela, ngenhlanhla wangiqoma. Bheka namhlanje usengunkosikazi wami,” kusho uSakhile.
Uthe usekulungele futhi akakusabi ukungena emshadweni.
“Uma umuntu umthanda kumele umkhombise. Umshado angiwusabi ngoba uba phambi kwabantu usuku olulodwa ngemuva kwalokho uzihlalele nomuntu wakho.”
UNosipho naye uthe ubesekulungele ukushada njengoba sekwenzekile.
“Sengikulungele into engingakayilungeli wukuba nezingane. Lokho sizokubona uma sengiqede isikole mhlawumbe eminyakeni emibili ezayo.”
Ngokusho kukanina kaSakhile, uNkk Ncamisile Mbokazi, osekusele manje wumshado wesintu.
“Njengoba sebebhalile esontweni osekusele manje wukuthi angeniswe kwaMbokazi ngokwesintu. Lokho sizokwenza ngoDisemba ngonyaka ozayo lapho sizohlaba khona inkomo ukuze umakoti athelwe ngenyongo futhi abhince,” kusho uNkk Mbokazi.
Ontanga balezi zithandani abakhulume neSolezwe kodwa bacela ukungadalulwa basho ngazwi linye bathi umshado yinto abangakayiphuphi ngisho belele okwamanje.
“Mina okwamanje ngisabheke izincwadi zami hhayi indaba yokushada. Mhlawumbe umshado ngiyoze ngicabange ngawo uma sengisebenza futhi sengimtholile umaqondana,” kusho omunye wontanga.
UNkk Mbokazi uthe watshela uSakhile esakhula ukuthi uma sekukhona athandana naye amtshele.
“NgoJuni nonyaka uSakhile ufikile kimi wangitshela ngoNosipho abase bekade bebonene naye. Saxoxa-ke nomndeni wakwaKhuzwayo,” kusho uNkk Mbokazi.
Uthe ngokubambisana nobaba wakwakhe bakhipha ilobolo lika-R55 000 emndenini wakwaKhuzwayo.
Uthe izindleko zomshado angazidalulanga, zithwalwe yimindeni yomibili.
Uveze ukuthi usebakhele umuzi khona endaweni onamakamelo ayisikhombisa.
“Ngeke baze bahlale kule ndlu esibakhele yona bengakaqedi esikoleni. Lo mshado unesandla sikaNkulunkulu ngoba uSakhile ukhonza eZayoni kanti uNosipho yena usindisiwe. Yilokho okungichazayo ngoba bayamazi uNkulunkulu,” kusho uNkk Mbokazi.
Uthe nendodana yakhe yesibili eneminyaka engu-10 useyitshelile ukuthi uma isikulungele ukushada ingeza kuye imtshele.
“Into engenza ngizitshele kanje izingane yingoba ngigwema izifo. Futhi ngiyathemba ukuthi ngokwenza kanje izingane ngeke zisaba wuvanzi. Okuhle wukuthi ngithi abazikhethele bona abantu ababathandayo hhayi ukuthi bakhethelwe yimina. Nami ngashada ngisemncane njengoba ngangifisa ukungena emendweni ngina-21 kodwa kwaze kwenzeka ngina-25. Kumanje sengishade iminyaka engu-20,” kusho uNkk Mbokazi.
Imizamo yokuthola abakwamakoti ayiphumelelanga njengoba owesilisa okuthiwa nguSiyabonga inombolo yakhe etholakale kumakoti uthe akafune kuphawula ngalolu daba.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Bazovela enkantolo ngelokubulala eKZN
2013-02-01 08:21
Johannesburg - Amadoda amabili avele eNkantolo yeMantshi yaseMlazi ngezinsolo zokudubula abulale owesilisa elele, kusho amaphoyisa aKwaZulu-Natal ngoLwesihlanu.
"Babekwe icala lokubulala ngemuva kwezinsolo ezithi bagqekeza umuzi kaBhunu Hlengwa emasontweni amabili edlule bamdubula elele nonkosikazi wakhe," kusho uCaptain Thulani Zwane.
UNkosikhona Gumede, 32, noSishosonke Gumede, 29, bavele enkantolo ngoLwesine, ngesikhathi icala labo lihlehliselwa uFebhuwari 7. Bazogqunywa esitokisini.
Abanye ababili ababehamba nabo ngalolo suku baboshwe ngoLwesine kanti kulindeleke bavele kuyona le nkantolo ngoLwesihlanu ngamacala okubulala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe obanjwe namalayisensi omkokotelo
2012-12-24 08:30
Johannesburg - Owesilisa oboshwe eBraamfontein ngemuva kokutholakala nomazisi kanye namalayisensi okushayela angumgunyathi uya enkantolo, kusho amaphoyisa kaMasipala waseGoli.
UChief Superintendent Wayne Minnar uthe le ndoda, 29, nengumnikazi wesikole esifundisa ukushayela, utholakale namalayisensi amathathu anezinombolo zomazisi abahlukene.
“Uphinde watholakala nenqwaba yezithombe zomazisi kanjalo nomasizi babantu abahlukene.
“Kusolakala ukuthi uyazenzela la malayisensi bese eyawadayisa."
Kulindeleke ukuba avele eNkantolo yeMantshi yaseGoli ngoMsombuluko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Lusaqhubeka uhlelo eVan Reenen's Pass
2011-07-27 16:30
Johannesburg - Izikhulu zithi kusaqhubeka ukukhucululwa nokususwa kwezinto ebezithiye eVan Reenen's Pass ngaseHarrismith, eFree State kulandela isithwathwa.
Okhulumela iN3 Toll Concession u-Andy Visser uxwayise abashayeli bezimoto ukuthi bagweme ukuhambela eThekwini okwamanje.
Amaloli abeme emigaqweni eshibilikayo ngaphambi kokuqala kokuwa kweqhwa ngoLwesibili, abesame umathanda kulo mgwaqo.
"Kumele sithole izimoto ezinkulu ezizokwazi ukujikisa la maloli ziyayise endaweni ephephile," kusho uViseer.
Uma la maloli esesusiwe kuzomele sisuse iqhwa emgaqweni, lokhu kungase kwenziwe kuze kushone ilanga.
"Abantu kumele bamise izindlela zabo ngoLwesine,"esho.
- SAPA


text:
Uzobulawa onomqondo omfishane
2013-02-18 10:01
Washington - Umlisa ogula ngekhanda waseGeorge eMelika, angase abulawe kungekudala, phezu kwemibhikisho eminingi yabezinhlangano zamalungelo abantu, abaphikisa ukubulawa kwakhe.
UWarren Hill, 52 kuthiwa ingqondo yakhe inobuhlakani (IQ) obungabekwa ku-70 kuphela, nokwenza athathwe njengomuntu ongaphilile ekhanda.
"Akungatshazwa ukuthi uHill ukhubazekile emqondweni," kusho ummeli uBrian Kammer, ozama ukuthi umsolwa axegiselwe isigwebo.
"Ukubulawa kwakhe kukhubaza ilungelo lempilo, inkantolo kumele imdabukele ingambulali," kusho isicelo sommeli.
UHill usehlale ejele iminyaka engu-21, kwakumele abulawe ngenyanga kaJulayi, watholakala enecala ekungachazwanga ukuthi ngelani.
Inkantolo yakuphikisa ukuthi uHill ukhubazekule, yathi noma enomqondo omfishane kodwa akaguli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Limshonele uthishanhloko obezitika ngabafundi
2012-11-07 12:06
Durban - Ukhalelwe ngamasongo kaSigonyela uthishanhloko waseMkhomazi ogwini oluseningizimu neKwaZulu-Natal nokulindeleke avele enkantolo ngokudlwengula okungenani abafundi abayishumi, kubika iThe Mercury.
Lo thishanhloko uboshwe ngoMsombuluko esikoleni, kusho okhulumela amaphoyisa uLiutenant Colonel Vincent Mdunge ngoLwesibili.
Amaphoyisa abekhuluma nabafundi kulesi sikole ngesikhathi abafundi bekhomba uthishanhloko njengomuntu obadlwengulayo.
“Lezi zinsolo zinqala kanti futhi ubufakazi bunohlonze,” kusho uMdunge.
Kuthiwa lo thisha ubeyalela abafundi ukuba basale ngemuva uma sekuphume isikole noma bamhlanzele ihhovisi lakhe, bese eyababhucabhuca abanukubeze.
Okhulumela uMnyango wezeMfundo eKZN uMuzi Mahlambi uthe uma lezi zinsolo ziyiqiniso, uthishanhloko lo uzothathelwa izinyathelo zomthetho.
- Landela
IzindabaNews24 kuTwitter
- News24


text:
Uphunyuke emlonyeni wengwenyaComment on this story
NONTUTHUKO NGUBANE
INGXABANO nomfowabo omdala iholele ekutheni owesifazane waseHowick akhethe ukuqeda ngempilo yakhe ngokuziphonsa empophomeni okungayi lubuyayo luyo kwaNogqaza eHowick kodwa wahlengwa abezimo eziphuthumayo.
UNksz Zama Vilakazi (27) kunezinsolo eziqinile zokuthi ubesekhathele yimpilo yokuhlukunyezwa ngumfowabo uMduduzi abemvulele icala lokushaya.
Lo wesifazane uhlale isikhathi esingaphezu kwehora esicongweni sale mpophoma edume njengendawo okuzibulala kuyo labo abasuke bengasafuni ukuphila.
UMnuz Ronnie Ndlovu (39), osebenza kwabezimo eziphuthumayo ohlenge impilo yalo wesifazane uthe ubelokhu ekhala ngoMduduzi kodwa ehluleka ukuchaza kabanzi ngaye.
“Ngesikhathi sizama ukuphuma emanzini, akekho obekhulumisa omunye. Sonke besimangele. Ngimbuzile ukuthi bekwenzenjani kodwa wangathanda ukukhuluma. Ubelokhu ephimisela igama likaMduduzi. Bengizitshela ukuthi yisoka lakhe kodwa ngibuye ngathola ukuthi ngumfowabo,” kusho uNdlovu.
Okuvelile emuva kwalesi sehlakalo wukuthi uZama ubeye enkantolo eyosula icala lokushaya abelivulele umfowabo ngenxa yokuthi unina obazalayo ubefuna bakhumelane umlotha kodwa le ntokazi ingakuzwa kahle lokho.
Ngokomlando, abekho abasindayo uma beke baziphonsa kule mpophoma.
Baningi abantu okuzwakala ukuthi baziphonsa kuyona uma bexakwe yizinkinga nokwenze yaze yaduma ngokuthi yilapho abantu bephumula khona.
“Bengingazicabangi mina ngesikhathi ngingena emanzini ngiyohlenga lo wesifazane. Ngikhohlwe yizingane zami nempilo yami ngilwela ukuhlenga umphefumulo. Sekukaningi ngiza lapha ngizolanda izidumbu. Bengingafuni ukuba kungiphinde osekwake kwangenza,” kusho uNdlovu onezingane ezimbili.
UZama kubikwa ukuthi unengane eyodwa eneminyaka emithathu.
Kuthintwa isibhedlela iNorthdale lapho elaliswe khona, ongumxhumanisi kulesi sibhedlela uMandisa Dlamini uthe odokotela basamgcinile kodwa uyalulama.
“Usesimeni esihle kakhulu, uyalulama ngokushesha. Asikwazi ukukudalula okunye kwabezindaba.
“Angazi ukuthi uzophuma nini esibhedlela ngoba lokho kuzoba yisinqumo sikadokotela,” kusho uNksz Dlamini.
Abaningi abahlala kule ndawo bayazi ngezigigaba zokuziphonsa kwabantu abasuke benezinkinga empilweni.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuboshwe indoda ngelokubulala ingane
2013-02-04 14:04
Johannesburg - Kuboshwe indoda ngezinsolo zokuthumba nokubulala intombazane eneminyaka engu-11 ubudala esigodini saseMmakau, kusho amaphoyisa aseNorth West ngoMsombuluko.
USergeant Philani Nkwalase uthe le ndoda ingene ngewindi ekhaya lengane yayidumela ilele nomunye wakubo omncane ekuseni ngoMgqibelo.
Indawo yaseMmakau ingamakhilomitha angu-14 ukusuka eBrits.
Umama wengane wayelele nesoka lakhe kwelinye ikamelo ngesikhathi kwenzeka lokhu. Bavuswa ukuzwa umsindo. Kodwa, intombazane ngaleso sikhathi yayivele ingasekho. Udaba lwabikwa emaphoyiseni.
Isidumbu sayo satholakala ngokuhamba kosuku emjondolo othize, sifihlwe ngaphansi kombhede inklinyiwe.
Iphephandaba iDaily Sun lithe igama lentombazane ngu-Ofentse Mogale.
Kuboshwe indoda eneminyaka engu-41 ubudala ngalokhu.
Izovela eNkantolo yeMantshi eGa-Rankuwa maduzane ngecala lokubulala.
Amaphoyisa aphenya ukuthi ngabe idlwenguliwe yini ngaphambi kokubulawa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ugixabezwe ngodilikajele u'Facebook Rapist'
2012-08-16 11:36
Cape Town - Lowo owalahlwa yicala ngaphambilini uThabo Bester nodume ngele"Facebook Rapist" ugwetshwe udilikajele eNkantolo eNkulu yaseWestern Cape ngoLwesine.
UBester utholwe enecala lokubulala nokugebenga uNomfundo Tyhulu, 23, eKapa ngoSepthemba 2011.
Uphinde wagixabezwa ngeminye iminyaka engu-25 esejele ngokugebenga.
Lezi zigwebo zizoqala kanye kanye.
UMshushisi uSamantha Raphels utshele inkantolo ngoLwesibili ukuthi isenzo sikaBester siyatshengisa ukuthi wakuhlela kahle ukubulala ngakho kumele ajeze kanzima.
Ngphambilini uBester
wagwetshwa iminyaka engu-50 ebhadla ejele ngokudlwengula nokugebenga amamodeli amabili eNkantolo eNkulu yaseThekwini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Uvule icala owashaywa ngamaphoyisa
2013-01-25 12:01
Johannesburg - Indoda yaseGermiston, isivulele amaphoyisa icala ithi ayishaya phambi kwabantwana bayo abanemizwa engaqondile kahle, abahlale benesilokozane.
UBruce Swart uchazele iphephandaba iBeeld indlela ahlukumezeka ngayo ngesikhathi ephuma esidlweni sakusihlwa nengoduso yakhe uNatashia van Zyl, nabantwana babo uJayden, 4, noJustin, 2.
“Amaphoyisa angikhiphela ngaphandle kwemoto, elinye langinklinya, angiphushela phansi engicindezela," kusho uSwart.
Uqhube wathi: “Womabili amadoda angibamba ayenolaka futhi edelela. Afuna ukubona izincwadi zami zokushayela...ngangiqhaqhazela. Ngacela ukubuyela emuva emzini kamngani esasiphuma kuwo, ngiyozibheka khona."
Uthi amaphoyisa avuma, kodwa kwathi uma befika la kwakuyiwa khona, aqala phansi amshaya.
Indodana yami endala uJayden, wayesekhala engalawuleki, kusho uSwart.
“Ngazama ukumthulisa kodwa waqhubeka nokukhala. Ngikholwa ukuthi wayecabanga ukuthi babulala ubaba wakhe," kusho ingoduso kaSwart.
Abazali bathi zombili izingane zisethukile ngalesi sigameko.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ushone eshadisa umfundisi
2012-09-25 16:25
Berlin - Izikhulu zebandla iRoman Catholic eJalimane sezikhiphe isitatimende esichazayo ngokushona komfundisi oshone eshadisa.
Iphephandaba iMunich's Merkur libike lathi umfundisi, 47, ubekhuleka esontweni iSt. Lambert, ngoMgqibelo ngesikhathi ewa ngobuso, ewela phansi.
Abantu ekade behambele umshado bazame ukumnika usizo lokuqala, ngesikhathi abanye bethiphazisa abashadikazi.
Kuqinisekiswe ukuthi umfundisi ubulawe yisifo senhliziyo, umshado ube usuqhubeka esontweni elingumakhelwane.
– Landela IzindabaNews24 kuTwitter
(@IzindabaNews24).


text:
Sekufe amakhulu odlameni eSudan
2012-10-17 07:31
Khartoum - Bangaphezu kuka-600 abantu abashone odlameni oluqubuke emadolobheni amabili aseSudan, asemngceleni neSouth Sudan ngonyaka ofile, kusho isikhulu ngoLwesithathu.
Udlambedlu phakathi kwamasosha aseSudan namavukelambuso eSPLM-North
lwaqubuka edolobheni elikhiqiza uwoyela eSouth Kordofan ngoJuni 2011, ngemuva nje kancane kokuthi iSouth Sudan ithole uzimelejeqe.
Udlame lwase lubhebhetheka ngoSepthemba 2011 luya edolobheni iBlue Nile.
Lokhu sekuphoqe inqwaba yabantu ukuthi babaleke bashiye amakhaya bo.
- Landela
IzindabaNews24 kuTwitter
- Reuters


text:
I-Safa iphenya ngokuhlaselwa kweZambia
2012-11-15 10:01
Johannesburg - Inhlangano yebhola kuleli iSA Football Association iphenya ngemibiko ethi kuhlaselwe ibhasi ebelithwele abadlali beqembu lesizwe eZambia, ngemuva komdlalo wabo neNingizimu Afrika.
IChipolopolo ishaye iBafana Bafana ngo 1-0, emdlallweni obanjelwe eSoccer City, ngoLwesithathu ebusuku.
Inhlangano iZambian Football Association ithumele umlayezo kuTwitter ngoLwesine ekuseni ithi: "Kubuhlungu ukuthi ibhasi ebelithwele abadlali beZambia lishaywe ngamatshe kwathi uKennedy Mweene wathola ukulimala ekhanda. Uthole ukwelashwa, uyaphila."
UMweene ungunozinti waseZambia kanti uphinde adlalele iqembu lakuleli iFree State Stars.
"Sengikhulume nomqondisi wezemidlalo, kuyaphenywa," kusho umkhulumeli weSafa uDominic Chimhavi, etshela abezindaba.
IZambia ingompetha bemidlalo ye-Africa Cup of Nations.
Imibiko yakamuva ithi abafanyana ababili abaneminyaka ephakathi kuka-12 no-13 ubudala, bangeniswe esitokisini mayelana nezinsolo sokushaya ngamatshe ibhasi ebelithwele abadlali beZambia, kodwa baphinde badedelelwa kubazali, kusho iSafa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
'Bayahlukunyezwa abokufika eLibya'
2012-11-13 16:24
Tripoli - Abantu bokufika eLibya baphila ngaphansi kwezimo ezinzima ezihlanganisa ukuxhashazwa, ukuboshwa ngaphandle kwesizathu kanjalo nokushaywa, kusho inhlangano i-Amnesty International, ngoLwesibili
Umbiko wenhlangano uthi iLibya ithembele kakhulu ekuqasheni abantu bokufika abasuke bexakekile befuna ukukhoselisa amakhaza, abaningi bokufika kuthiwa basuka emazweni aseningizimu ne-Afrika, kanti batheleka kuleli lizwe ngoba besuke benenhloso yokudlulela e-Europe.
Abokufika kuthiwa bayabanjwa baboshwe besahamba nje emigwaqeni, kanti abanye babanjwa sebesemikhumbini ebheke e-Europe, kusho inhlangano.
"Kuyihlazo ukuthi kuyaqhubeka ukuhlukunyezwa kwabantu, isimo siya ngokuya siba simbi,” kusho umqondisi enhlanganweni uHassiba Hadj Sahraoui.
Ngemuva kweminyaka engu- 42 kwaqunjwa phansi umbuso kandlovukayiphikiswa onguMoamer Kadhafi, namanje abantu bokufika abaphathwa ngendlela, futhi isimo sibe simbi kakhulu kusukela ngo-2011, kusho inhlangano.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ibincane imali kuWits: oweBucsComment on this story
MINENHLE MKHIZE
Ebika eseGoli
KUVELE ukuthi ubalekiswe ngamakinati kuBidvest Wits uPatrick Phungwayo osesayine inkontileka yeminyaka emithathu ne-Orlando Pirates engompetha be-Absa Premiership.
Izindaba zokusayiniswa kukaPhungwayo ziqinisekiswe nguXolani Nhleko osebenzela iProsport International, inkampani ephethe izindaba zalo mdlali.
UPhungwayo uzofika kweZimnyama ashubise umbango wejezi ngakwesokunxele emuva. Kule ndawo uzophokophela ukukhipha esikimini uThabo Matlaba osefike waphenduka intandokazi kubalandeli bePirates ngenxa yebhola lakhe elihle eliya phambili. Abanye abadlali azobanga nabo ijezi ngoRubben Cloete noLizo Mjepu abalizwa ngendaba ijezi kuleli qembu elinqobe izicoco ezintathu amasizini amabili elandelana.
Ekhuluma neSolezwe lo mdlali uveze ukuthi imali iyona emenze washiya kuWits.
“Yebo, sesiqedile nePirates, ngisayine inkontileka yamasizini amathathu,” kusho uPhungwayo ethula kancane.
“Angazi ukuthi ngingayichaza kanjani indlela engizizwa ngayo ngokusayina kuPirates. Wonke umuntu uyazibonela ukuthi iPirates njengamanje ibhala umlando ngapha nangapha, nami ngifuna ukuba ngomunye wabadlali bePirates abazohlale bekhunjulwa emlandweni waleli qembu. Manje senginezidingo eziningi kanti imali ebengiyithola kuWits incane kunengiyithenjiswe yiPirates. Angiyele imali kubona kodwa uma ungumdlali kumele ukhule ngazo zonke izindlela.”
KuBucs uzofike adlale nomngani wakhe omkhulu, uSifiso “Nsunda” Myeni, ahlala enaye isikhathi esiningi.
“Umbango wejezi angiwesabi futhi angizele ukuzothatha izindawo zabantu kuPirates. Engikufunayo wukudlala kanti umbango wejezi uzongenza ngihlezi ngisezingeni eliphezulu. Ngibuyela ekhaya lami elidala ngoba ngidlale kuPirates isikhathi esiningi eqenjini lokuthuthukiswa amakhono abafana abancane ngaphambi kokujoyina iWits. Uma ufuna ukuba ngumdlali weqophelo eliphezulu kumele ubange nabadlali abakulelo zinga,” kusho uPhungwayo.
Ngesizini ezayo iBucs izothola elinye ithuba lokudlala kuCaf Champions League efunwa uthuli ngusihlalo waleli qembu u-Irvin Khoza.
“Ngifuna ukudlala kuChampions League ngoba sengike ngadlala kuConfederations Cup neWits. Angisakwazi nokulinda ukudlubha imifaniswano yaleli qembu,” kusho uPhungwayo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Baxwayisa kusuka ngo-2006 abaseLenasia
2012-11-13 14:02
Johannesburg - Abahlali baseLenasia, ise-Ennerdale kanye naseLawley, baxwayiswa kusukela ngo-2006 ukuthi umhlaba abakha kuwo awuvumelekile, kodwa noma kunjalo baqhubeka bagxumeka imizi yabo.
UNdunankulu waseGauteng uNomvula Mokonyane, usho kanjena ngesikhathi ekhuluma esithangamini sabezindaba, "Kusho umbiko owahlanganiswa nguGeorge Fivaz, wase wethulwa ngaphambi koMnyango wezeZindlu ngo-2006".
Lokhu kwenzeka ngemuva kokuvela kokuthi kuthengiswa umhlaba ngokungekho emthethweni kulezi zindawo ezihlanganisa iLenasia, Ennerdale neLawley, kubika iphephandaba iThe Star.
Kutholakale ukuthi imizi engu-678 yakhiwe ngokungekho emthethweni eLenasia, ibe ngu-1 000 e-Ennerdale naseLawley, lolu phenyo lwahlanganiswa lwaphothulwa ngonyaka ka-2010.
Kwatholakala ukuthi abathenga umhlaba banikwa amatayitela omkokotelo.
“Kwaxhunyanwa kaningana nabahlali, banikwa ithuba lokuthi baphume kulezi zindlu noma basebenzisane nohulumeni emizamweni yokuthi kutholakale laba ababathengisela umhlaba, abakaze bona bazixake," kusho uMokonyane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Usevalelwe ona-14 obulele
2012-07-12 14:04
Johannesburg - Isivalelwe intombazane eneminyaka engu-14 ubudala esolwa ngokugwaza ibulale isoka layo.
Le ntombazane yaseGa-Mothapo, eLimpopo kuthiwa yagwaza isoka layo, u-Andries Kubayi, ngesikhathi beba nengxabao.
UConstable Moses Molepo uthe amaphoyisa alunywe indlebe atshelwa ukuthi intombazabe ibhace esontweni elithize elikhona endaweni.
UKubayi ubefunda u-Grade 10, wagwazwa esifubeni washonela endaweni yesehlakalo.
UMolepo uthe intombazane izovela ngaphambi kweNkantolo yeMantshi eMankweng, ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Inyukile iBafana ezibalweni zeFifa
2013-01-17 16:23
Johannesburg - Iqembu lesizwe iBafana Bafana selinyukele kunombolo-85 ngokwezibalo zenhlangano yebhola emhlabeni i-Fifa.
Lokhu kuvela nje sekusele isikhathi esingaphezudlwana kosuku kuqale imidlalo ye-Africa Cup of Nations (Afcon), iNingizimu Afrika izobhekana neCape Verde Islands emdlalweni wayo wokuqala we-Afcon.
IBafana iphinde yanyuka ezibalweni zamaqembu ase-Afrika, yangena kunombolo-22, nokho-ke njengoba iya kule midlalo, iyiqembu eliphansi kakhulu emazweni asemqhudelwaneni.
ICape Verde ingunombolo-70 emhlabeni, iMorocco ibe ngunombolo-74 kuthi i-Angola ibe ngunombolo-78.
Wonke la mazwe eseqoqweni elizobhekana neBafana, emidlalweni yokuhlunga abazoqhubeka nomqhudelwano.
ISpain sisalokhu sizihola phezulu kanti i-Ivory Coast nayo yiyo ephezulu emazweni ase-Africa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Bazolazi ngonyaka ozayo ikusasa labo abakwaKito
2012-10-29 16:38
Durban - Amaphoyisa amane abe esophikweni olwesatshwayo olwabe luphenya amacala abucayi, esiteshini sakwaKito, azokwazi ngenyanga kaFebhuwari ukuthi azolithetha yini icala, kusho iNkantolo yesiFunda eThekwini.
Amaphoyisa angu-30 abhekene namacala ahlanganisa awokubulawa kwabantu abangu-28, abanye babo ekukholakala ukuthi kwabe kuyizigilamkhuba.
Laba abathweswe amacala bahlanganisa inhloko yophiko loKlebe esifundazweni uMajor General Johan Booysen.
Kuthiwa wonke amacala ababewenza, babe beqhuba umyalelo kaBooysen, uphiko lolu kuthiwa lwabe lwamukela izimali kubantu abathize.
Abasolwa baboshwa ngenyanga kaJuni, abanye ngo-Agasti, kulindeleke ukuthi mhlaka-5 Febhuwari, laba basolwa babuyele enkantolo ukuyozwa ukuthi bazowathetha yini amacala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Baya enkantolo abomkhonyovu wezimoto
2012-06-28 10:02
Durban - Ikhansela lendawo nendodana yalo bazovela enkantolo eMpangeni ngoLwesine ngezinsolo zebhizinisi lokuthengisa ngezimoto eliseThekwini, kubika iNewswatch.
Bangabakamuva ukuboshwa amalungu ethimba lamaphoyisa aseNanda.
Abanye abalisa bona bavalelwa esitokisini ngoMgqibelo kanti sebevelile eNkantolo yaMantshi yaseMpangeni.
Icala labo lahlehliselwa uMsombuluko.
UCaptain Thulani Zwane wamaphoyisa uthi amaphoyisa athole izimoto ezintshontshiwe eRichards Bay, eMpangeni, eMthunzini naKwaMbonambi.
"Ezingu-16 izimoto sezitholakele, zitholwa yiwona la malungu eSAPS abophe ikhansela nendodana yalo,” kusho uZwane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ama-Choice awathandeki impela - Umbono
2012-10-30 14:54
Cape Town - Imibiko yeSolezwe iveza ukuthi abantu abasha
kuleli bathi abawafuni nokuwabona amakhondomu kahulumeni abizwa
ngama-Choice njengoba bethi awekho ezingeni, awadlisi, enjalo nje
awasiphethe nesitayela.
Sibe sesibuza abafundi bethu ngalokhu sabacela ukuba baphawule ngaphandi kwale mibuzo:
Wena ngokwakho uyayikhetha ikhondomu oyisebenzisayo, yini oyibhekayo kuwona?
Yini ebalulekile kuwena, igama noma ukuzivikela?
Sikhumbuzo Man Ku Mondise: Mina anginankinga nama-choice inkinga yawo nje anuka kabi ngeke ngilinge mina, hhayi ngeke ngilunge iphunga elinje.
Thule Kleinbooi: Yingakho
igciwane lisazobhebhetheleka liye phambili. Awadlisi kwani? Abanye
baqhenya nje abanayo kwamali yokuthenga lawa abizayo. Kumina
ngoba sengikhulile ukuzivikela kubalulekile!
Nkosinathi Mzingelwa Ndebele: Into
ebalulekile wukuzivikela kodwa-ke, ikhondomu kahulumeni ayikho
eqophelweni noma ayikho emgangathweni ophezulu: iyanuka, yenza wenyanye
ucansi noma yenza ucansi lunganambitheki, imane ibhamuke
ngokuphangisa.
Ungaya ecansini ngalekhondomu yobe uyidonsela amanzi
ngomsele, angiyifuni kwanhlobo.
Thandanani Ngidi: Ubuphukuphuku
nje lobo ukuyeka ukusebenzisa ikhondomu kahulumeni etholakala mahhala kodwa uye ocansini olungavikelekile ngoba awekho esitayeleni. Into ebalulekile
ukuvikeleka ezifweni hhayi lo msangano abawushoyo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
Disclaimer: INews24 iqhakambisa ukukhuluma
ngokukhululeka nokuzwakaliswa kwemibono eyahlukene. Lokho kuchaza ukuthi
imibono yababhali bezingosi eshicilelwe kuNews24, akuyona imibono yeNews24.
- News24